ועדת ביטחון הפנים, כנסת 24, פרוטוקול מספר 116, 2022-06-27 11:30

מירב בן ארי: בוקר טוב לכולם.

מירב בן ארי: אנחנו פותחים את דיון המעקב אחר התוכנית הלאומית למיגור הפשיעה בחברה הערבית "מסלול בטוח".

מירב בן ארי: מכבדים אותנו בהשתתפותם השר לביטחון הפנים עמר בר לב, סגן השר לביטחון הפנים, חבר הכנסת יואב סגלוביץ'.

מירב בן ארי: היום ה-27 ביוני 2022, כ"ח בסיון תשפ"ב.

מירב בן ארי: הדיון הזה מגיע לאחר ארבעה דיונים, זה הדיון החמישי שאנחנו מקיימים עם סגן השר והפעם הצטרף אלינו השר ואנחנו שמחים ומברכים על כך.

מירב בן ארי: לצערי, ואני לא רואה סיכוי אחר, אבל לצערי זה כנראה יהיה גם הדיון האחרון ב"מסלול בטוח" ולכן אני חושבת שהנוכחות שלך פה היא חשובה מאוד.

מירב בן ארי: ליווינו במעקב ביחד עם סגלובי'ץ' את משרדי הממשלה.

מירב בן ארי: חשוב לומר שהיו כאן עוד דיונים במקביל, היה דיון בנושא של משרד הפנים שהיה כאן הירש, מנכ"ל המשרד; היה כאן דיון בנושא גביית דמי חסות, ממש עכשיו לפני שהגעתם, היו כאן שישה חברי כנסת שהציגו את הנושא, קואליציה ואופוזיציה; וכמובן כל שאר משרדי הממשלה, רשות המיסים, הרשות להלבנת הון, משרד האוצר, שגם הם היו חלק בלתי נפרד.

מירב בן ארי: אני חושבת שהדיון היום הוא דיון חשוב.

מירב בן ארי: אני יודעת שאנחנו לא מסכמים כי גם אתם ממשיכים בתפקיד שלכם, אבל עם זאת, אני חושבת שבכנסת, כוועדה שמפקחת על המשטרה ובכלל על המשרד לביטחון הפנים, יש כאן הזדמנות לעשות סוג של סיכום לאירוע המתגלגל הזה.

מירב בן ארי: יש לי הרבה דברים לומר בעניין, את הדברים שלי אני אומר בסוף הדיון.

מירב בן ארי: במשפט אחד, אני לא חושבת שאי פעם הייתה כזו תוכנית אמיתית של שישה משרדים, שראינו כאן כל דיון את ההתכנסויות כל שבועיים של עבודה מדהימה שגם הוכיחה את עצמה מבחינת נתונים בתוך החברה הערבית.

מירב בן ארי: אני אגיד לכם ברכות על כך גם בסוף אבל חשוב לי גם בהתחלה לומר לכם תודה רבה.

מירב בן ארי: אני חושבת שהעבודה שעשיתם בנושא הזה לא הייתה כאן – הייתה לי זכות לשבת ארבע שנים בקואליציה, וגם עמר שהיה באותו זמן, היינו ביחד באותה כנסת.

עמר בר-לב: אני באופוזיציה הייתי.

מירב בן ארי: כן, אבל אז לא הייתה כזאת מלחמה.

מירב בן ארי: עשינו הרבה דברים ביחד, ידענו לעבוד יחד, ועדיין לא זכור – בכלל בתוך הקואליציה, בטח לא באופוזיציה – שהיה אירוע כזה של מלחמה אמיתית בפשיעה בחברה הערבית, ועל כך תודה ואני גם אגיד לכם כמה מילים לסיכום, אני לא רוצה להכביר במילים.

מירב בן ארי: עמר בר לב, השר לביטחון פנים, בבקשה אדוני.

מירב בן ארי: תודה רבה.

עמר בר-לב: אז ראשית תודה רבה ואני חושב ששיתוף הפעולה בין המשרד לבין הוועדה, הוועדה בהובלה שלך, זה חלק משמעותי גם בקשב, גם בהישגים שהשגנו וגם בדרך שעברנו – כולל חקיקה, כולל חקיקה בדרך – ואין ספק, אני חושב שזו עוד דוגמה טובה לעבודה של הרשות המבצעת עם הרשות המחוקקת, אז תודה רבה.

עמר בר-לב: אני לא חושב שהייתה איזו ועדה שהיו כל כך הרבה סיורים של יושבת-ראש הוועדה.

מירב בן ארי: אני עוד לא סיימתי.

מירב בן ארי: יש לי עוד זמן.

עמר בר-לב: אני לא אומר, אבל עד עכשיו אני כל היום רק מאשר סיורים.

מירב בן ארי: תשאל את לאה על זה, היא תגיד לך.

עמר בר-לב: ולא הייתה פעם אחת שלא אישרתי.

מירב בן ארי: נכון.

עמר בר-לב: אני רוצה באמת לנצל את ההזדמנות הזאת, ואיך אמרת, זה גם דיון אחרון כנראה בנושא הספציפי הזה בכנסת הזאת, רגע ללכת שני צעדים אחורה ולעלות לגובה של – אומרים 60,000 רגל, נסתפק ב-10,000 רגל – ולדבר על לפני שנכנסים ל"מסלול בטוח", ואת זה יוביל חבר הכנסת סגלוביץ', סגן השר.

עמר בר-לב: מרגע שאני נכנסתי לתפקיד אני הכרזתי שהנושא העיקרי שלי במשרד זה להתמודד עם הפשיעה ברחוב הערבי, והדגשתי הרחוב הערבי, לא אמרתי בחברה הערבית וכמובן לא נגד החברה הערבית כי אם ברחוב הערבי, ובעצם שישה שבועות אחרי שנכנסתי לתפקיד כבר אושר בממשלה התקציב לשנת 2022 למשרד לביטחון הפנים ובמסגרת זו גם למשטרה.

עמר בר-לב: במובנים רבים אני די מופתע, בתור אחד – לא כמו יואב, שיש לו ניסיון עשיר – די מופתע איך באמת בתוך שישה שבועות הצלחנו להעביר תקציב יחסית משמעותי, שבגדול בגדול זה מיליארד ורבע שקלים פלוס 800 – חלק מזה 800 תקני כוח אדם ל-2022 ועוד 300 ל-2023 – ולשמחתי בעקבות זה, בטקט טיפה יותר מאוחר, הייתה גם החלטת ממשלה 549 שבעצם הגדירה את הכיוון הזה באמת ככיוון המשמעותי, לא רק של המשרד כי אם גם של הממשלה כולה.

עמר בר-לב: מה שקרה מאז, אם אני מסתכל על השוטף אז בעצם כל ההישגים שהשגנו עד היום הם כמעט כולם מתבססים על מה שהיה, בוודאי מבחינת התקציב, ב-2021.

עמר בר-לב: למה אני מתכוון?

עמר בר-לב: קיבלנו 800 תקנים.

עמר בר-לב: גם ה-800 תקנים האלה, התנאי היה ש-400 יאוישו בחציון הראשון ו-400 בחציון השני, שעוד לא התחלנו.

עמר בר-לב: אז מ-400 של החציון הראשון באמת גייסנו 450 אבל גם את זה, צריך לזכור, למעט מג"ב שזה יחסית קל לגייס כי סדירים משתחררים וישר אפשר לגייס אותם והם כבר מאומנים, שוטרים שהתגייסו בחצי הראשון של השנה, משטרת ישראל והאכיפה בכלל, ובוודאי ההתמודדות עם האלימות ברחוב הערבי, עוד לא באה לידי ביטוי.

עמר בר-לב: מה שאני רוצה לומר, שרוב מה שקיבלנו בתקציב עדיין לא בא לידי ביטוי, יבוא לידי ביטוי בחצי שנה הקרובה ובחצי שנה הראשונה של 2023, ובעצם כל ההישגים, לטוב ולרע, בעיניי לטוב, שהושגו, הם עם אותם אמצעים שהיו קודם, ואני אומר כמה מילים על זה.

עמר בר-לב: אז ראשית, כולכם אני מניח שמעתם שהכרזנו שמג"ב הוא המשמר הישראלי, אבל מה זה אומר?

עמר בר-לב: בעצם אחד מהלקחים של שומר החומות, אחד הדברים הראשונים שראיתי, הלקחים, היו שלקח לאותן פלוגות מילואים של מג"ב, ולמג"ב בכלל, ולמשטרה, לקח סדר גודל של 72 שעות להתמודד עם הפרות הסדר ברחבי המדינה.

עמר בר-לב: אגב, אותן 16 פלוגות, לשמונה מתוכן לא היה בכלל ציוד, ובכלל לקח זמן, ואחרי שהמשטרה בכל עוצמתה עם פלוגות המילואים באמת הגיעה לערים אז היא הצליחה להרגיע את השטח.

עמר בר-לב: אז המשימה הראשונה הייתה בעצם לחזק את מג"ב סדיר.

עמר בר-לב: לצורך זה, מתוך ה-800 תקנים שקיבלנו, קרוב ל-300 הם למג"ב, הם כבר בוצעו, אוישו, זה חיזוק החטיבה הטקטית ובמהלך השנה לפני בערך חודשיים קיבלנו תוספת של 200 תקני קבע למג"ב וזה היה לצורך הקמת מה שנקרא חטיבת ביטחון הפנים במג"ב.

עמר בר-לב: זה הזרוע הראשונה או הבסיס הראשון של מג"ב, הבסיס הסדיר שאותו חיזקנו בצורה משמעותית, בעצם כמעט מהיום הראשון שיואב ואני נכנסנו לתפקיד.

עמר בר-לב: הזרוע השנייה זה אותן פלוגות מילואים.

עמר בר-לב: כפי שהזכרתי, היו 16 פלוגות מילואים, לשמונה מתוכן לא היה בכלל ציוד.

עמר בר-לב: מה שעשינו, גם בהחלטה שהתקבלה לפני בערך חודשיים וחצי, סוכם על שני דברים: אחד, על ציוד מלא של אותן פלוגות שלא היה להן ציוד; דבר שני, תוספת 26 פלוגות מג"ב מילואים לכוח של מג"ב ושל משטרת ישראל, כאשר ה-26 האלה אמורות להיפרס על פני שלוש שנים, כאשר בשנת 2022 שמונה פלוגות חדשות, חלקן כבר קיימות, ועד סוף השנה יהיו שמונה פלוגות מילואים נוספות.

עמר בר-לב: זאת אומרת, בסוף 2022, במקום 16 פלוגות מילואים שמתוכן לשמונה לא היה ציוד בכלל, יהיו 16 פלוגות מג"ב מילואים עם ציוד מלא.

עמר בר-לב: זאת הייתה הזרוע השנייה.

מירב בן ארי: בסוף שנת 2022 אמור להיות - - -

עמר בר-לב: כן, כן.

עמר בר-לב: זה בתקציב, לא תלוי בתקציב חדש.

עמר בר-לב: זה מאושר, יש כסף וזה קורה.

עמר בר-לב: הדבר השלישי זה המתנדבים.

עמר בר-לב: מתברר שלמשטרת ישראל – מי שלא ידע – גם למג"ב יש הרבה מאוד מתנדבים וגם למשטרה הכחולה יש הרבה מאוד מתנדבים.

עמר בר-לב: למג"ב יש סדר גודל של 7,500 מתנדבים שקוראים להם "המתמיד" והם בעיקר בפריפריה, ביישובים, בקיבוצים, במושבים בפריפריה, עוסקים בעיקר בנושאים שוטפים של שיטור קהילתי וכן הלאה.

עמר בר-לב: מה שהחלטנו לעשות זה על הבסיס הזה של המתנדבים למג"ב להגדיל עוד ב-1,000 מתנדבים, רק שהמתנדבים החדשים יהיו מתנדבים שייעודם בשוטף זה לעשות פעולות התנדבות שוטפות, אבל גם יהיה להם תקצוב של עשרה ימי מילואים בשנה, כשבמסגרת ימי המילואים האלה הם יוכשרו להתמודד גם עם הפרות סדר, ו-1,000 האנשים האלה, יש להם אפוד ונשק בבית ואם חס וחלילה מחר קורה שומר חומות ב' עם הפרות סדר כאלה ואחרות, תוך 12 שעות אותם 1,000 אנשים יכולים להתייצב במקומות שצריך במסגרת מאורגנת.

עמר בר-לב: אז שוב, מדובר על מתנדבים וזה הדבר הנוסף.

עמר בר-לב: הדבר האחרון בהקשר הזה, גם מתנדבים למשטרה הכחולה.

עמר בר-לב: היעד הוא להוסיף עוד סדר גודל של 3,000 מתנדבים עד סוף השנה.

עמר בר-לב: זה פחות או יותר המשמר האזרחי שהיה פעם, בעצם לחדש את המשמר האזרחי, שאלה יהיו אנשים שהם מתנדבים ויעסקו במשימות שיטור שוטפות, ככה שנראה באזורי המגורים שלנו יותר שוטרים.

עמר בר-לב: דרך אגב, היום אגף התנועה, חלקו הגדול בנוי על מתנדבים, האזרח לא יודע אם זה מתנדב או לא כי יושבים שני שוטרים, אחד סדיר, אחד מתנדב, שניהם עם מדים.

עמר בר-לב: זאת הכוונה.

מירב בן ארי: גם כרמלי שנהרג היה מתנדב באגף התנועה.

עמר בר-לב: נכון, בראשון לציון.

עמר בר-לב: ולכל זה קראנו מג"ב המשמר הישראלי.

עמר בר-לב: הנקודה האחרונה שאני רוצה להעלות לפני שסגן השר ייכנס ל"מסלול בטוח", בסך הכול, בשביל להתמודד עם פשיעה אתה חייב ליצור הרתעה, ולצערנו, ההרתעה הייתה מאוד מאוד נמוכה.

עמר בר-לב: והדרך ליצור הרתעה זה לא רק לפתוח תיקים וזה לא נמדד במספר התיקים שנפתחים, תיקים על הפרות כאלה או אחרות.

עמר בר-לב: בראייה שלי ושלנו זה נמדד בסופו של דבר במספר כתבי האישום שמוגשים.

עמר בר-לב: זה התחיל, אחד, ממבצעים לאיסוף נשק בלתי חוקי.

עמר בר-לב: בחמשת החודשים השנה נאספו 41% יותר נשקים בלתי חוקיים לעומת התקופה המקבילה אשתקד.

עמר בר-לב: זה מתחיל בזה וזה ממשיך בכתבי אישום.

עמר בר-לב: בחמישה חודשים לעומת התקופה המקבילה אשתקד, 15% יותר כתבי אישום על החזקת נשק בלתי חוקי, 47% כתבי אישום יותר על אירועים של סחיטה, מה שקוראים פרוטקשן.

עמר בר-לב: אני לא מדבר על אירועים שהיו ב-2021 אבל הוגש כתב אישום רק השנה.

עמר בר-לב: אם אני מתייחס לזה אז יש עלייה ב-81%, אבל אם אני מתייחס רק לחמישה חודשים האחרונים, לאירועים שהיו בחמישה חודשים, אירועי פרוטקשן וסחיטה ואיומים שהיו בחמישה חודשים האחרונים, יש עלייה של 47% בכתבי האישום.

עמר בר-לב: כל זה משתלב ומתווסף וזה חלק אינטגרלי מפרויקט "מסלול בטוח" שאותו מוביל יואב, ובעצם המטרה העיקרית של הדיון עכשיו היא לעסוק בנושא הזה ובהתקדמות, אבל היה חשוב לי לתת את התמונה היותר רחבה כי שוב, הנושאים משולבים.

עמר בר-לב: כתבי האישום, אנחנו לא סופרים – פעם אחת זה כתב אישום שגם ככה היה מוגש ופעם אחת זה כתב אישום שמוגש בהקשר של "מסלול בטוח".

עמר בר-לב: הפירוט בהקשרים של "מסלול בטוח", אין לי ספק שיואב ייכנס לזה וזה מאוד חשוב.

עמר בר-לב: דבר נוסף, פעולה מאוד עיקשת כנגד משפחות פשע ערביות.

עמר בר-לב: אם אנחנו לוקחים למשל את משפחת חרירי, אני מניח שהשם כבר מוכר כאן, אז שניים לפחות מראשי משפחת חרירי בכלא במעצר עד תום ההליכים, הרבה מאוד גורמים מתחת, אבל זה לא רק משפחת חרירי, זה גם משפחות פשע אחרות.

עמר בר-לב: שוב, חלק זה במסגרת הפעולה של "מסלול בטוח" שיואב יפרט וחלק זה בעבודה השוטפת של המשטרה.

עמר בר-לב: הכרזתי בתחילת הקדנציה שאנחנו ב-2022 הולכים למוטט שלוש משפחות פשע במרחב הערבי והדרוזי, ואנחנו בדרך לשם – משפחה אחת מאוד מאוד קדימה, שתיים אחרות בשלבים מתקדמים, ושוב אני לא אכנס כמובן לפרטים אבל אין לי ספק שחלק גדול זה בזכות "מסלול בטוח" ויואב יפרט, וזו גם הזדמנות לומר שאני מאחל לכל שר במדינת ישראל שיהיה לו – יהיה לצידו, זה לא יהיה לו – יהיה לצידו סגן שר כמו יואב סגלוביץ'.

עמר בר-לב: באמת, יואב, מכל הלב, תודה רבה ונמשיך ככה.

עמר בר-לב: יש לנו לפחות חצי שנה לעבוד עוד, ולך תדע מה יהיה אחרי זה.

מופיד מרעי: מסכים איתך לגבי יואב.

מירב בן ארי: תודה רבה.

מירב בן ארי: הנקודה החשובה, באמת התפיסה הרחבה מהיום שבאמת נכנסת לתפקיד, תודה רבה לך על זה.

מירב בן ארי: יואב, בבקשה.

יואב סגלוביץ': התחושה הזאת של סיום קורס, אני אף פעם לא אהבתי אותה.

יואב סגלוביץ': הייתי הולך קודם, ושייפרדו בלעדינו.

יואב סגלוביץ': אז העניין הוא פה שא', זה לא באמת סיום כי כנסת, נכון שהיא מתפזרת, אבל כן, חלק מהוועדות ממשיכות לעבוד, ודבר שני, עד שלא תהיה החלפה כזו או אחרת, בעיקרון משרדי הממשלה ממשיכים לעבוד.

יואב סגלוביץ': במובן הזה, כל מה שהיה יהיה ורק יותר כי אני חושב שהחובה על כולנו, ואני חושב שעמר אמר את זה בתחילת הדרך ואני אחזק את דבריו, החובה על כולנו, בסוף זה לא עסק פרטי, בטח לא הנושאים האלה, והם הנושאים הכי פחות, נקרא לזה, הם סופחים פנימה לעיתים פוליטיקה אבל הם הכי פחות פוליטיים.

יואב סגלוביץ': בסוף כולם מחוברים לעניין שצריך לעשות שינוי בפשיעה בחברה הערבית ולכן כולם שותפים ואני לא יכול שלא באמת להגיד – אנחנו ממשיכים ויש לנו פגישת עבודה אחרי הצהריים – אבל בעיקרון, שום דבר לא מובן מאליו ויש שני אנשים בוגרים שעשו כמה דברים, עובדים ביחד, אז אני אומר, תמיד זה לזכותו של זה שהוא המנהל.

יואב סגלוביץ': העובדים עובדים, ואני לצורך העניין במשרד.

יואב סגלוביץ': נכון שאני עושה דברים מסוימים אבל אי אפשר לעבוד ביחד בלי האשראי, הפרגון והעבודה המשותפת, ועל זה אני מודה בלי כל קשר עכשיו לשיחת סיכום כזו או שיחת סיכום אחרת, אנחנו את שיחת הסיכום שלנו נעשה, כולל כל ההכוונות של הווייז.

מירב בן ארי: נכון.

מירב בן ארי: אבל הישיבה הזאת כאן של שלושתנו, לצערי, לא יודעת מתי זה יהיה, מקווה שזה יהיה בממשלה הבאה אבל אם זה לא יקרה, לפחות נסיים את הכנסת הזאת כמו שצריך.

יואב סגלוביץ': אז אני רוצה בזה לסיים את הקטע העצוב של היום.

מירב בן ארי: חשבתי את הקטע הפחות עצוב.

יואב סגלוביץ': ולעבור לקטע שאני רוצה להשתדל פשוט להציג לכנסת ודרכה אליכם, נבחרי הציבור, עובדי הציבור כולם.

יואב סגלוביץ': קודם כול, תודה, מירב, על הדיון, דיון רביעי או חמישי שאני מגיע אליכם כאן, ויש משמעות לדיונים בכנסת.

יואב סגלוביץ': אני אומר את זה כמשהו כללי, גם למי שאיננו חבר בכנסת, יש משמעות.

יואב סגלוביץ': זאת כיכר העיר, יש כאלה שמסתכלים, יש שמוחאים כפיים ויש כאלה שעושים דברים אחרים, אבל בעיקרון זה המקום שבו בסופו של דבר הרבה מאוד החלטות מתקבלות.

יואב סגלוביץ': אני אציג לכם את הדברים שלא נצליח לקבל עליהם החלטות, גם בכנסת, בלי כל קשר כרגע לסיפורים כאלה ואחרים, ואני אנסה להיות מדויק כמה שאפשר.

יואב סגלוביץ': כמו שאמרתי קודם, הולך להיות פה שינוי, אבל שינוי אחד לא יהיה.

יואב סגלוביץ': ממשיכים כולם לעבוד, ואני רוצה להגיד משהו באמת אופטימי, להתחיל בו ואולי אני אסיים גם איתו.

יואב סגלוביץ': אם יש חוויה אחת מעצימה בכל התקופה שאני נמצא בפעילות הזאת "מסלול בטוח" מ-17 באוקטובר 2021, שאתה פוגש שירות ציבורי מעולה, שמה שהוא צריך זה רק שייתנו לו לעבוד.

יואב סגלוביץ': אז יש דעות שונות גם בתוך השירות הציבורי, יש תפיסות עולם שונות.

יואב סגלוביץ': בעיקרון, אין מקום – ואני בטוח אפספס אנשים – אין משרד ממשלתי, יחידת סמך, ראש רשות, עמותות, שלא פניתי אליו עם משהו או התייעצתי איתו על משהו, והתקבלתי, לא בסבר פנים יפות – סבר פנים יפות זה לא עבודה – התקבלתי עם גיוס מלא של האנשים.

יואב סגלוביץ': וידעתי לפעמים שהחלטה שאנחנו מקבלים בפורום מצומצם, בסוף מי שעושה אותה זה עשרות רבות של אנשים שאם הם לא מגויסים עם התלהבות בעיניים זה פשוט לא יכול לקרות, עם כל הכבוד לכל המנהלים, כל הגנרלים וכל המפקדים למיניהם.

יואב סגלוביץ': חשוב לי להגיד את זה בפתח הדברים כי זה העוגן המרכזי, שבסוף, אחרי שכולנו בתפקידנו, יש לנו כיוון, יש לנו דרך, המימוש שלו הוא על ידי עובדי הציבור, ולפעמים אנחנו פחות מדי שמים קשב כמה משמעות אדירה, ואני מלא הערכה.

יואב סגלוביץ': זה גם תודה על מה שעשיתם, זה גם תודה על מה שאנחנו נמשיך לעשות אבל היה חשוב לי להגיד את זה כאן.

יואב סגלוביץ': ועוד, אני מודה על שותפים שהם שותפים שהם לא חברי הבית הזה, הם לא חברים פוליטיים שלי והם לא עובדים איתי.

יואב סגלוביץ': אני רואה פה כרגע את ד"ר סמיר – אני מפיל עליך את הנציגות – יש את מחמוד נסאר, ועד ראשי הרשויות הערביות, עם הבעייתיות שיש בדבר הזה, זה לא שזה הכול אותו דבר, זה לא אותו דבר, גם את זה למדתי, אבל אני מודה בשמכם על שותפות.

יואב סגלוביץ': שותפות זה לא בהכרח הסכמה.

יואב סגלוביץ': הרבה ויכוחים היו לי אתכם, אני אומר את זה כאן כי עוד פעם – כמו עם עובדי הציבור – עדיין הולכים להיות לי עוד הרבה ויכוחים אתכם בדרך, אבל אני חושב שבלי שותפות אמיתית של מנהיגות אזרחית, ציבורית, ראשי רשויות, עמותות, מיוזמות אברהם ועד אחרים שפגשתי הרבה בדרך, כולם נרתמו ואני אומר את זה פה לזכות החברה האזרחית ולזכות עובדי הציבור.

יואב סגלוביץ': זה שהכנסת מתפרקת זה לחובת נבחרי הציבור אבל זה כבר אירוע אחר, לא אכנס אליו עכשיו.

יואב סגלוביץ': אני מודה לחברי הכנסת.

יואב סגלוביץ': אני רוצה בפתיחה לא לפספס – לא למופיד, לא לג'ידא ולא לחברת הכנסת לנדה, שהם שותפים כל הזמן בדיונים כאלה, בדיונים אחרים – בטוח פספסתי.

יואב סגלוביץ': אחרונים חביבים, אחר כך אני ארוץ מהר, לאנשים שעובדים איתי בצמוד.

יואב סגלוביץ': יש פה אחת שאני אף פעם לא מזכיר אותה כי היא בדרך כלל לא מגיעה לכנסת אבל היום היא כן הגיעה, קוראים לה שלי נמרוד הרוש – היא תקום שנייה, אני עושה את זה לא לפי הפרוטוקול – היא קצינת משטרה, היא מושאלת ממשטרת ישראל אליי לצורך "מסלול בטוח", היא ממעטת להגיע לפה מהשיקולים המובנים אבל היא זאת שמניעה את התהליך כולו של "מסלול בטוח".

יואב סגלוביץ': כל המטה של "מסלול בטוח": נטע, ראש המטה; אמנון, גילי ונטע שהיא בפועל הקישור שלי למוסדות המדינתיים שנכון שאני לא אהיה אצלם – קישור למשטרה, קישור אמיתי לרשות המיסים וכו', ולכל משרדי הממשלה.

יואב סגלוביץ': משרד המשפטים, ומנכ"ל משרד הפנים הירש נמצא פה, מנכ"ל האוצר רם בלינקוב שנבצר ממנו להגיע אבל הוא שותף מלא, ובכלל משרד המשפטים בוודאי – בטוח פספסתי, מתנצל מראש בפני מי שפספסתי ואולי אני אזכר בדרך.

יואב סגלוביץ': אני רוצה לעבור ממש בצורה טלגרפית ככל שאפשר, לא אחזור על הכול.

יואב סגלוביץ': עברנו שבועיים וחצי קשים מאוד של מעשי רצח בחברה הערבית, קשים מאוד, ומעשי רצח מטבע הדברים לוקחים את השיח ואת התודעה הציבורית ולכן הם תמיד במוקד תשומת הלב.

יואב סגלוביץ': זה נכון שבכל מקום אני אומר וגם פה, אין דבר יותר נורא ממעשי רצח אבל אנחנו חייבים להסתכל על התמונה הכוללת ואי אפשר לנוע על הגלים כל פעם כשיש משהו ברוח.

יואב סגלוביץ': כדי לסבר את האוזן לגבי מה שאני אומר חייבים אורך רוח וצריך להסתכל קדימה ולהסתכל רחוק, לבדוק נתונים ולראות מגמות ולא לחיות מסופשבוע לסופשבוע או מיום רע כזה ליום רע אחר כי יהיו עוד הרבה ימים לצערי, ימים לא פשוטים, עם אירועים מאוד מאוד קשים שצריך להתמודד איתם כי יש עוד דרך ארוכה.

יואב סגלוביץ': אבל גם בנתונים האלה, אם אני מסתכל על הנתונים היום, אפילו היום, בשנת 2022 היו 42 מעשי רצח, נכון להיום.

יואב סגלוביץ': בשנת 2021, נכון להיום, ליום של הדיון, היו 51, אז כל מי שעושה חשבון מהר יגיד 18%.

יואב סגלוביץ': יש ירידה של 18% אבל אני אומר לכם, זה לא מה שמשחק מבחינת הקביעה של הכיוונים כי אי אפשר, אני אומר לכם, בפשיעה אי אפשר לדעת שאתה עושה משהו אחד, הוא ישפיע בהכרח על המשהו האחר.

יואב סגלוביץ': לכן, כל התוכנית כולה או כל הדרך שבה אני חושב שנכון לפעול, ונכון שהמשרד פועל בה, ודאי וודאי "מסלול בטוח" פועלת בה, היא ראייה ככל שאפשר גשטלטית או הוליסטית, תקראו לזה איך שאתם רוצים, לראות את התמונה הכוללת, איך אפשר לייצר שינוי במגמות כשאתה לא תמיד יודע אם אתה תקפת כלכלית מישהו, כמה זה משפיע על זה שמחר יהיה לו נשק או לא יהיה לו נשק.

יואב סגלוביץ': אתה לא יודע באמת את התשובות האמיתיות לזה אבל אתה כן יודע שאם אתה פועל נכון אל מול מדדים שבחנת אותם, אל מול הבנה מקצועית ואל מול עבודות מטה שנעשו – הרי "מסלול בטוח" נולדה על סמך עבודות מטה שנעשו, גם בממשלות קודמות, גם ועד ראשי הרשויות הערביות, גם תוכנית שאני בזמנו באופן פרטני הכנתי, גם מול תוכניות נוספות, ככה היא נבנתה, אל מול אילוצים, אל מול כשלים, אל מול באגים, אל מול חוסר טיפול – ולא רוצה ללכת אחורה, דווקא בימים הכי פוליטיים האלה לא רוצה ללכת אחורה בעניין של הפשיעה למה.

יואב סגלוביץ': אני רק יודע להגיד מה נכון לעשות, ומפה נעבור ממש ברצף למצגת ונראה איפה אנחנו עומדים היום מבחינת הנתונים.

יואב סגלוביץ': (שקף: שגרת המטה).

יואב סגלוביץ': רק תזכורת לאנשים.

יואב סגלוביץ': זה הסיפור כולו, זה כל התוכנית בקיצור על רגל אחת.

יואב סגלוביץ': היא מחייבת גמישות הפעלה, תוצאות מהירות, ללא מטה כבד, ללא יותר מדי דיונים, מסלול מהיר לפתרון בעיות, שותפות מלאה בין כל הגופים, פעילות מבצעית בניהול משטרת ישראל, ופה אני אגיד מילה על משטרת ישראל.

יואב סגלוביץ': גוף שאנחנו – אני אומר אנחנו, עושה פה הכללה – הרבה פעמים כשיש את התקלות, בוודאי הן קופצות לעיניים ויש את הביקורת, והמקום הזה צריך לבקר את משטרת ישראל, וגם הוועדה הזאת וגם ועדות אחרות.

יואב סגלוביץ': אבל שום דבר ממה שאני אומר עכשיו לא היה קורה אם לא הייתה התגייסות מלאה של משטרת ישראל לכל הרמות, מרמת מפכ"ל עד רמת מפקד תחנה וכל מה שבדרך וכל גופי המטה, כי בסוף הפעילות האופרטיבית המבצעית, העיבוי שלה הוא על ידי משטרת ישראל.

יואב סגלוביץ': ולכן דווקא חשוב לי להזכיר את זה כאן עכשיו ודווקא במקום הזה, דווקא בימים הלא פשוטים האלה.

יואב סגלוביץ': דבר נוסף זה צוותי עבודה ביצועיים בניהול ברמות בכירות.

יואב סגלוביץ': אמרתי בזמנו, יש קטע אופרטיבי ויש קטע תהליכי.

יואב סגלוביץ': בקטע התהליכי טיפלו בעיקר שלושה משרדים: משרד המשפטים בכל מה שקשור לשינויי חקיקה, יחד עם משרד הבט"פ ולעיתים משרדים נוספים.

יואב סגלוביץ': הקטע השני היה הקטע של תהליך שקשור לשוק השחור, אני אציג אותו בקצרה ואם ערן יעקב יגיע – אני רואה שניר מקלר פה – אבל אם צריך השלמות איפה שאני לא מדייק, תתקנו אותי, ויאיר הירש בכל מה שקשור לפעילות משרד הפנים ומכרזים ברשויות מקומיות.

יואב סגלוביץ': (שקף: שגרת המטה).

יואב סגלוביץ': אני מפה רוצה לרוץ כי חלק מהאנשים היו בפעם הקודמת, רובם היו אבל ניתן בגדול.

יואב סגלוביץ': עבודת המטה היא מאוד סדורה, היא מאוד פשוטה גם.

יואב סגלוביץ': יש מפגש דו-שבועי של כל ראשי הצוותים.

יואב סגלוביץ': ראשי הצוותים זה לאו דווקא אנשים שנמצאים בקטע האופרטיבי, זה מפגש רוחבי של כל האנשים, ותכף תדעו מי האנשים.

יואב סגלוביץ': בכל יום ראשון החל מה-1 במאי נפתח "מנוע הפעלה" נוסף בדרום, לדוגמה אתמול הייתי בתל שבע, אבל בעיקרון כל יום ראשון עושים מיקוד פעילות בדרום.

יואב סגלוביץ': כל יום חמישי מתנהל מפגש של כל מי שיש לו יד ורגל באכיפה, זה קורה ככה למעט פעם אחת, מ-17 באוקטובר לא פספסנו אף יום חמישי שבו מתכננים את הפעילות הכוללת – שבועיים קדימה, לפעמים חודש קדימה, לפעמים שבוע, וגם בודקים איפה פספסנו שבוע קודם.

יואב סגלוביץ': צוות שרים, פעם בחודש, לא עמדנו בפעם בחודש, זה יצא פעם בחודש וחצי-חודשיים, זה גם לא מובן מאליו.

יואב סגלוביץ': צוות שרים שנמצאים פה למעשה בראשות ראש הממשלה, נמצא שם השר לביטחון הפנים, שר המשפטים, השר במשרד האוצר, שר העבודה והרווחה, כל ראשי הארגונים ואנשים נוספים גם נמצאים שם.

יואב סגלוביץ': זו שגרת המטה.

יואב סגלוביץ': ("מסלול בטוח").

יואב סגלוביץ': אלה הצוותים בגדול.

יואב סגלוביץ': זה מה שאמרתי, פעם בשבועיים נפגשים בשיחת זום, אלה ראשי הצוותים: המשנה ליועץ המשפטי לממשלה עמית מררי, קרן דהרי שנמצאת פה, קרן פה גם כן עושה עבודה בלתי רגילה, היא ממש בכל מקום, בכל דבר, ראש רשות המיסים.

יואב סגלוביץ': זה נשמע מצחיק אבל חשוב להבין את התהליך.

יואב סגלוביץ': ראש רשות המיסים, באמת, הוא יודע שהוא ראש רשות המיסים, הוא לא צריך לקבל ממני מינוי להיות ראש רשות המיסים אבל זה חלק מהרעיון.

יואב סגלוביץ': כשהוא יושב בשולחן הזה הראש שלו חושב אחרת, הידע שלו הוא אותו ידע, הוא מופנה לדברים שהוא לא חשב קודם כי רשות המיסים, צריך להזכיר לכולם, בעיקר עוסקת בגבייה, היא לא עוסקת בעניינים שבהם עוסקים היום, ולכן יש חשיבות לעצם ההגדרה.

יואב סגלוביץ': ראש רשות המיסים נמצא שם כראש צוות מיסים.

יואב סגלוביץ': מי שיראה את זה מהצד יגיד, מה קרה?

יואב סגלוביץ': סגן השר לביטחון פנים השתגע?

יואב סגלוביץ': הוא ממנה את ראש רשות המיסים שמינו אותו כבר כמה שנים קודם?

יואב סגלוביץ': לא.

יואב סגלוביץ': הוא בכובע אחר שם.

יואב סגלוביץ': משנה לפרקליט המדינה אזרחית, אורית קוטב – חשוב לי להזכיר גם את השמות של האנשים – אורית קוטב אחראית על כל הפרקליטות האזרחיות, היא שותפה מלאה, אני אציג אחר כך את הפעילות שהם עושים.

יואב סגלוביץ': כל הרעיון הוא להפעיל אכיפה, גם אכיפה אזרחית, אכיפה מנהלית, אל מול הפשיעה.

יואב סגלוביץ': מנכ"ל משרד האוצר – אני ארחיב אחר כך – ריכז צוות, וצוות משנה נוסף.

יואב סגלוביץ': צוות שעוסק בשוק השחור סיים את העבודה שלו, כל המסקנות והכול כבר נמצא בחוק ההסדרים, שכנראה לא יעבור אבל זה נמצא כבר בחוק ההסדרים.

יואב סגלוביץ': צוות משנה שלו בראשות החשב הכללי באוצר יסיים את העבודה בנושא היכולת לקבל משכנתאות והלוואות בחברה הערבית – יש פתרון, לא מושלם, לא הכול, יש פתרון בדרך, אני אציג את חלקו.

יואב סגלוביץ': מנכ"ל משרד הפנים עסק בכל סוגיית העומק של נושא המכרזים ברשויות הערביות, עם כל הוויכוחים שיש סביב זה, ועדיין קיימים ויכוחים.

יואב סגלוביץ': התקבלו שם החלטות ואנחנו רצים בכיוון הזה.

יואב סגלוביץ': צוות שכבר למעשה התחיל לרוץ במרס אבל כל מה שקורה עכשיו – גם שירות הביטחון הכללי, גם הצבא – יש היום פעילות אחרת מול הגבולות, אני אומר בגדול, פעילות אחרת מול הגבולות אל מול תפיסות נשקים.

יואב סגלוביץ': הדבר הזה יצא מתולדה של תהליכים שהיו כבר קודם אבל הואצו כחלק מהעניין הזה.

יואב סגלוביץ': אגף סיף בעיקר עוסק בניטור סכסוכים ומיפוי המקומות שבהם צריך להיכנס פנימה.

יואב סגלוביץ': מנוע הפעלה ב' – כתבתי שם החברה הבדואית – התחיל לעבוד ב-1 במאי באופן פרטני יותר, ראש מערך ההסברה הלאומי נכנס לפני שלושה חודשים, אני אציג בכמה מילים מה הם עשו.

יואב סגלוביץ': אלה הצוותים בגדול.

יואב סגלוביץ': (שקף: "מנוע ההפעלה").

יואב סגלוביץ': שיטת העבודה היא ממש פשוטה.

יואב סגלוביץ': האנשים שסבורים במשטרת ישראל שהם מחוללי הפשיעה המרכזיים, האנשים האלה, לכל איש יש מי שמתעסק איתו.

יואב סגלוביץ': יכול להיות שהוא עבריין שיורה אבל הוא בכלל יטופל ברשות המיסים כי רשות המיסים, יש לה היתכנות לטפל בו חקירתית, תביעתית ומשפטית אחרת.

יואב סגלוביץ': הרעיון המרכזי הוא להוציא את האנשים מהמעגל לצורך העניין – אני אומר את זה במירכאות להוציא מהמעגל – מצד אחד עשו עבירות אז מקומם בבית הכלא ולקבל כתבי אישום, או אם הם בוחרים לעזוב את הארץ, מבחינתי זה גם אופציה, אבל לא להיות פה.

מירב בן ארי: תחזור אחורה, אני רוצה לשאול כי את הכול אני משווה לדיון הקודם.

יואב סגלוביץ': זה אותה מצגת.

מירב בן ארי: מעניין, כי עכשיו כתבת כאן את השב"כ, ובדיון הקודם הוא לא היה.

יואב סגלוביץ': השב"כ היה כל הזמן.

יואב סגלוביץ': זה נכון שהוא לא היה במצגת בפעם קודמת.

יואב סגלוביץ': לקח תהליך הבשלה עד שיבינו שאני עובד עם השב"כ ולא יצעקו יואב הביא את השב"כ.

יואב סגלוביץ': השב"כ מהתחלה שם.

יואב סגלוביץ': אני שמח על הערנות במצגות, זה אותה מצגת.

מירב בן ארי: אני כל הזמן בודקת.

עמר בר-לב: זו הייתה המטרה לבדוק, אם את עוקבת אחר הפרטים.

מירב בן ארי: בוודאי, אני גם אגיד לך למה.

מירב בן ארי: כי כל הזמן, בכל פורום שאתה נמצא – גם בתקשורת כשאתם מדברים שניכם – תמיד אומרים לכם מה עם השב"כ, אז נראה לי שזה חשוב.

יואב סגלוביץ': כל מקום אמרתי אני עובד עם שירות הביטחון הכללי אבל כשהתחיל התהליך הזה ואני עד גם למקום המורכב הזה, אז במקומות שאמרתי את הדברים והתראיינתי על הדברים אמרתי, שירות הביטחון הכללי הוא חלק מרשויות מדינת ישראל ומקומו לא נפקד.

יואב סגלוביץ': לצערי, התחיל דיון קצת מוטרף על העניין שפה עושים כל מיני דברים שלא ייעשו, נתתי לעסק לשקוע אבל השב"כ מהתחלה עובד כל הזמן, אני עובד איתו כל הזמן בתיאום, בשיתוף פעולה, בכל מקום נאמר.

יואב סגלוביץ': את צודקת שבשקף הקודם בכנסת או בתחילת הדרך הוא לא הופיע בשקף אבל מקומם לא נפקד משקפי.

יואב סגלוביץ': חשוב להדגיש, אם כבר העלית את העניין הזה.

יואב סגלוביץ': שירות הביטחון הכללי לא עבר שום שינוי.

יואב סגלוביץ': אין הרחבה של חוק שירות הביטחון הכללי, כמו שהיו פה חלקים שאמרו שיקרה או שראוי שיקרה אפילו.

יואב סגלוביץ': הם עובדים באותה מתכונת שעובד שירות הביטחון הכללי במדינה דמוקרטית, על סמך חוק השב"כ, על סמך תיאום ארגוני שקורה, רק להבטיח את העניין הזה כחלק מ"מנוע ההפעלה" שמתכנס כל יום חמישי.

יואב סגלוביץ': הנציגים שנמצאים שם הם: ראש אגף חקירות במשטרת ישראל, ראש רשות המיסים, עמית מררי, המשנה ליועץ המשפטי לממשלה, קרן דהרי, אלון אלטמן, המשנה לתפקידים מיוחדים, ונציג של שירות הביטחון הכללי.

יואב סגלוביץ': זה פורום שנמצא על מנת שנוכל לקבל החלטות מהירות.

יואב סגלוביץ': הכלל הוא מאוד פשוט.

יואב סגלוביץ': שם מתקבלות החלטות, זה לא דיון למטרת הדיון הבא.

יואב סגלוביץ': ואם אפשר אפשר, ואם אי אפשר אז אי אפשר בכל התחומים.

יואב סגלוביץ': אם אפשר שרשות המיסים יעשו משהו, שם מתקבלות ההחלטות.

יואב סגלוביץ': אם אפשר ששירות הביטחון הכללי ייכנס, שם מתקבלות ההחלטות.

יואב סגלוביץ': אין עוד דיון, כל האנשים הבכירים האלה, הם יכולים לקבל את ההחלטות.

יואב סגלוביץ': היה רק מקרה אחד שהיינו צריכים לעשות חשיבה נוספת על משהו ואז עשינו חשיבה נוספת.

יואב סגלוביץ': (שקף: תוצרי פעילות יעדי אדם – מבצע "מסלול בטוח").

יואב סגלוביץ': מבחינת סך הכול היעדים שכרגע נמצאים בתוכנית והמגמה היא להעלות את מספר היעדים, מדובר על 725, נכון להיום.

יואב סגלוביץ': מתוכם, 228 עצורים תום הליכים בעיקר בתיקי פרקליטות.

יואב סגלוביץ': יש בצד שמאל את הפעילויות שעושים, אבל בעיקרון אני אומר לכם, מבחינה מקצועית אלה נתונים חסרי תקדים בכל פעילות אופרטיבית והשאיפה היא להגדיל את מספר היעדים.

יואב סגלוביץ': כשאני אומר מספר יעדים זה אומר שמשטרת ישראל באה ואומרת, אלה אנשים שאם ניתן להם טיפול אפקטיבי חוקי אנחנו מפחיתים את הפשיעה, מונעים ביצוע של עבירות וכו', והמטרה היא שכמה שיותר מהחברים האלה ירדו, נקרא לזה, מהסד"כ הפעיל ברחוב שמייצר נזק בכלל הפעילויות כולן.

יואב סגלוביץ': זה יכול להיות מחר עם מישהו שנוהג תוך פסילה אז הוא יהיה על הדבר הזה, ועם מישהו על עבירת מיסים או מנהל עסקים לא מורשים או יורה.

יואב סגלוביץ': אני אגיד משהו כללי כתפיסת עולם.

יואב סגלוביץ': העבריינים, לא מעניין אותם, לא החקיקה שמיוצרת בכנסת, לא התקנות של ראשי הרשויות שמוציאים אותן ולא מעניינת אותם גם החלוקה הארגונית שבה אנחנו פועלים.

יואב סגלוביץ': עבריין הוא עבריין והוא עובר על כל הרצף.

יואב סגלוביץ': זה לא מפריע לו – היום הוא יירה ומחר הוא יסחט ויום אחרי זה הוא גם יעלים מס ויום אחרי זה גם יוציא חשבונית פיקטיבית, הוא יעבוד על כל הרצף, ומחר גם סחר בסמים.

יואב סגלוביץ': אצלנו הכול מחולק, ככה צריך לעבוד במערכת מסודרת, לכן השאלה איך לוקחים את כל המערכות האלה ואם העבריינים עוברים על כל החוקים, כיצד כל החוקים וכל הרשויות מסוגלים לעבוד נקודתית מול העבריינים.

יואב סגלוביץ': בקיצור, אם תרצו לקחת את זה לקטע, או מחויך או לא מחויך, צריך ללמוד היטב את שיטת העבודה של העבריינים כדי לדעת איך נכון לעבוד מולם ולהתאים את עצמך אל מול דפוסי עבודה שלהם, זה פחות או יותר הדנ"א של כל התוכנית.

יואב סגלוביץ': (שקף: תוצרי פעילות יעדי מקום - פיקוח על 13 מקומות).

יואב סגלוביץ': יש מקומות ספציפיים שבהם אנחנו חושבים שצריך לתת מיקוד יתר והמקומות האלה משתנים ממקום למקום, מזמן לזמן, אבל בעיקרון במקומות האלה, כלל הרשויות פעילות יותר.

יואב סגלוביץ': זה אומר שגם רשות המיסים לצורך העניין עושה יותר פעילות, את הפעילות הרגילה שלה היא עושה לדוגמה במקומות שהיא לא הייתה בהם קודם לכן.

יואב סגלוביץ': היא לא יכולה לעשות את זה בחלק מהמקומות בלי סיוע וגיבוי של משטרת ישראל ולכן השולחן שאני מנהל אותו מאפשר את כל הדברים האלה, אותם מקומות שהיה קושי להיכנס – כמו שלא קשה להיכנס למקומות מסוימים יש מקומות שכן קשה בגלל עבריינות קשה, בגלל שיש מקומות שעדיין יש תחושה של אין דין ואין דיין, יש מקומות כאלה בכל הארץ ולכן במקומות האלה צריך לפעול אחרת, יש 13 מקומות שעליהם רמת הקשב היא יותר גבוהה.

יואב סגלוביץ': זה לא אומר שרק עליהם עובדים, זה אומר שבמקומות האלה יש רמת קשב כללית יותר גבוהה.

מירב בן ארי: גם על זה יש לי שאלה כי גם זה לא היה בפעם שעברה.

מירב בן ארי: כשאתה מדבר על מקומות אתה מדבר על רשויות.

מירב בן ארי: יש כאן רשימה, כשאתה אומר מקום אתה מתכוון רשות?

יואב סגלוביץ': לא.

יואב סגלוביץ': אם אום אל פחם לדוגמה נמצאת ברשימה – יושב פה ראש העיר אום אל פחם, ד"ר סמיר – אז זה לא כל אום אל פחם.

יואב סגלוביץ': יש מקומות ספציפיים באום אל פחם שאנחנו יודעים אותם, לא נמצאים פה במצגת, שם אנחנו מתמקדים, אבל זה מקום שאנחנו שמים עליו יותר קשב.

יואב סגלוביץ': למה?

יואב סגלוביץ': כי אנחנו יודעים ששם צריך לשים יותר, ובעניין הזה זה לא על סמך תחושת בטן, על סמך הרבה מאוד דברים שאנחנו יודעים, ניתוח אירועים, ניתוח פוליגונים, ניתוח אירועי ירי, ניתוח של הרבה מאוד דברים ששם שמים קשב יותר גדול.

יואב סגלוביץ': יכול להיות, היו נניח אירועי ירי בטמרה או ברהט לדוגמה, בכלל באותו זמן זה יהיה לא סביר, פתאום יראו שם, מטפלים בתחנות דלק פירטיות בכלל.

יואב סגלוביץ': אתה אומר, מה הקשר?

יואב סגלוביץ': יש קשר כי במקום שאין דין ואין דיין אז האזרח הנורמטיבי מסתכל בסוף ואומר: אין מדינה, אין משטרה, אין פעילות וכו', ולכן יכול להיות שאתה לא תופס את היורה על הירי אבל אתה בכלל תעצור אותו בהקשר הזה על עבירת מס.

יואב סגלוביץ': מבחינתי זה אותו דבר.

יואב סגלוביץ': (שקף: תוצרי פעילות יעדי ארגוני פשיעה).

יואב סגלוביץ': ארגוני פשיעה זה אופרה אחרת, סומנו, יש 117 כאלה שממופים אצלנו, כאלה שדורשים טיפול אכיפתי אגרסיבי או משמעותי.

יואב סגלוביץ': מתוכם 29 עצורים עד תום הליכים, גם זה ברמת נתונים נתונים בלתי רגילים ואני מקווה מאוד שבפעם הבאה שנציג את השקף כל השקפים יהיו עם נתוני עלייה.

יואב סגלוביץ': דרך אגב, במעלה הזמן, וחבל שלא הבאתי את זה לכאן, יש כל הזמן נתונים של עלייה בפעילות, אין פה מצב שמשהו ירד.

מירב בן ארי: רציתי להגיד לך את זה כי כל מה שאתה מראה היום – יש לי את המצגת של הפעם שעברה – זה עולה, אז אולי חשוב להראות את הגרף.

יואב סגלוביץ': כן.

עמר בר-לב: לישיבה הבאה הוא יכין גרפים.

יואב סגלוביץ': לישיבה הבאה, או אני או מישהו אחר.

מירב בן ארי: אין בעיה.

מירב בן ארי: או בכלל לפרסם את זה כי זה חשוב נראה לי.

מירב בן ארי: הכול פה עולה.

יואב סגלוביץ': בכל מקרה, אלה ארגוני הפשיעה.

יואב סגלוביץ': (שקף: צוות שוק שחור בתחום הפיננסי).

יואב סגלוביץ': שני צוותים מאוד גדולים, אני רוצה גם פה לתת דגש.

יואב סגלוביץ': הסיפור של שוק שחור, כשמדברים על פשיעה באופן כללי ומדובר על פשיעה בחברה הערבית, אתה לא יכול באמת לנצח את זה אם אתה לא שובר מנועים כלכליים.

יואב סגלוביץ': אין מאה אחוז, אתה לא תגיע למאה אחוז, אתה חייב לשבור מנוע כלכלי.

יואב סגלוביץ': דרך אגב, זה נכון לגבי עבריינים באופן כללי, לא קשור ערבים, יהודים, לא משנה מאיפה הם באו, זה נכון לגבי פשיעה באופן כללי.

יואב סגלוביץ': בהקשר הזה בכל העבודות כולן שעסקו בנושאים האלה לאורך שנים רבות, הנושא של שוק שחור מופיע בכולן.

יואב סגלוביץ': זה נגמר בכותרת שצריך לטפל בשוק השחור, וכולנו מסכימים – במירכאות – ואז אתה בודק מה קרה לאחר מכן, אז כולנו הסכמנו הרבה מאוד שנים.

יואב סגלוביץ': לשמחתי – אני מדבר על התהליך – רם בלינקוב, אני מזכיר את שמו אבל בשמו אני מתייחס לכל הדרג המקצועי במשרד האוצר, הוא נרתם באופן אישי.

יואב סגלוביץ': כל שבוע היה דיון על מנת להגיע לאיזושהי תוצאה, התוצאה הזאת נמצאת בחוק ההסדרים.

יואב סגלוביץ': מי שרוצה לראות, חוק ההסדרים, גם אם הוא לא יעבור בכנסת הזאת, זה נמצא בתוכו.

יואב סגלוביץ': שני דברים מרכזיים – לא אכנס לכל הפרטים, מעניין לקרוא, זה מפורסם, מי שמעניין אותו שיקרא, ייכנס לאתר – נושא של הפחתת שימוש במזומן.

יואב סגלוביץ': לא הפחתת שימוש בהקשר של אסור לעשות עסקה מעבר ל-6,000 שקל או 7,000 שקל.

יואב סגלוביץ': היום יש מצב אבסורדי, אסור לך לעשות עסקה במזומן מעבר ל-7,000 שקל, אבל אתה יכול להחזיק במזומן מיליון שקל בבלטה או בתיק או בבית, לא משנה איפה.

יואב סגלוביץ': אתה מנסה לאזן בין הדברים, להגיד: בעצם למה?

יואב סגלוביץ': הרי מה אתה עושה עם מיליון שקל במזומן אם אתה לא יכול בכלל, גם לא תוכל להפקיד אותו בדרך כלל, אתה נכנס לאיזשהו לופ אחד גדול.

יואב סגלוביץ': אין כמעט אירוע שמשטרת ישראל או רשות המיסים נכנסת בדין לבתים של אנשים ומחפשת, ולא מוצאת כסף מזומן.

יואב סגלוביץ': אני אגיד לכם את האבסורד הכי גדול, לעיתים מחזירים את זה לעבריין, לעיתים גם אי אפשר להפקיד את זה בבנק כי הבנקים שואלים מה המקורות לפי חוק איסור הלבנת הון.

יואב סגלוביץ': יש פה באגים בלתי רגילים בכל המערכת.

יואב סגלוביץ': זה מה שניסו להתמודד איתו במשרד האוצר וגם הצליחו.

יואב סגלוביץ': כרגע יש שני מודלים מוצעים בהחלטת הממשלה או בחוק ההסדרים.

יואב סגלוביץ': האחד הוא שלא נכון לאסור בדין את החזקת המזומן, זאת אומרת שתהיה עבירה, אלא נכון לחייב הצהרה בלבד, ומי שמצהיר ונכנסת אליו לביתו בדין ומצאת כסף, תוכל להתחיל להתעסק איתו גם חילוטים מנהליים וכו'.

יואב סגלוביץ': יש פה ויכוח כרגע בין שתי עמדות, אני רק מציג לכם אותו, אני לא אגיד לכם באיזו עמדה אני אבל זה לא משנה.

רות וסרמן לנדה: עבריין שלא הצהיר, מטבע הדברים אתה פשוט עושה לו חיפוש?

יואב סגלוביץ': לוקח את הכסף.

יואב סגלוביץ': נטל ההוכחה עובר אליו.

יואב סגלוביץ': תשאירו את זה לשאלות.

רות וסרמן לנדה: אבל העבירה נותרת ההחזקה של הכסף במזומן?

יואב סגלוביץ': לא.

יואב סגלוביץ': זאת שאלה אם זו תהיה עבירה.

רות וסרמן לנדה: הצהרה או אי הצהרה.

מירב בן ארי: אין עבירה.

יואב סגלוביץ': כרגע אין עבירה.

מירב בן ארי: אין עבירה כזאת.

יואב סגלוביץ': היום אין עבירה, אבל בעיקרון, לאפשר לעשות משהו בתחום המזומן הוא מאוד מאוד אגרסיבי, אני מאוד בעד.

יואב סגלוביץ': יש צוות נוסף של החשב הכללי באוצר שהוציא כבר טיוטה, ב-31 ביולי היא תפורסם.

יואב סגלוביץ': הטיוטה לא פורסמה לציבור אבל היא כבר פורסמה.

יואב סגלוביץ': היא עושה שינוי מאוד גדול ותאפשר בסופו של דבר לאדם נורמטיבי בחברה הערבית להגיע למצב שהוא יכול לקחת משכנתה, דבר שהוא כמעט בלתי אפשרי היום.

יואב סגלוביץ': כשאתה בודק את הנתונים אתה רואה גם אחוזי משכנתאות, יש אחוז אחד שלוקח, בקיצור סיפור שלם.

יואב סגלוביץ': הולכת להיות פה פריצת דרך בלתי רגילה, בכלל לא קשור כרגע לזה שכנסת קיימת או לא קיימת, ויש פה נציגים של משרד האוצר.

יואב סגלוביץ': אני אומר לכם מראש, מבחינתי, הצוות ממשיך לעבוד למימוש הסיפור הזה כי זה דורש המשך עבודה.

יואב סגלוביץ': המלצות הצוות הן המלצות שמחייבות שבירת מערכות בין-ארגוניות בתוך משרדי הממשלה על מנת להגיע לפתרונות.

יואב סגלוביץ': אני מתכונן להמשיך לעקוב אחרי זה ולטפל בזה יחד עם החשב הכללי ועם מנכ"ל האוצר.

יואב סגלוביץ': עוד לא סיימנו.

יואב סגלוביץ': בכל מקרה, בשני המקרים האלה פריצת דרך גדולה.

יואב סגלוביץ': (שקף: צוות שוק שחור בתחום הפיננסי).

יואב סגלוביץ': בשקף יש את החלוקה בגדול: צמצום החזקת מזומן; יש לכם פה את מה שאמרתי בעל-פה; מיגור תופעת החשבוניות הפיקטיביות, ופה אני אומר לניר מקלר מרשות המיסים ואני אומר לקרן ממשרד המשפטים ואני אומר לעצמי – ה-7 ביולי זה שבוע הבא וזה מאוחר מדי.

יואב סגלוביץ': יש פה רעיון של להפוך את הנושא של חשבוניות פיקטיביות – זה אפשרי, צריך להגיע לוועדת כספים עוד היום וכשנעביר את זה בוועדת כספים, המשמעות של זה היא דרמטית.

יואב סגלוביץ': שינוי של תקנה שתאפשר בסופו של דבר מאבק בתופעת חשבוניות פיקטיביות, אחד מהמנועים הכלכליים שמניעים פשיעה בכל החברה בישראל, יהודית וערבית, אין פה הבדל.

יואב סגלוביץ': זה מנוע שאם אנחנו שוברים אותו עכשיו, ואפשר לשבור אותו עכשיו, אנחנו מייצרים יכולת אכיפתית בלתי רגילה, יותר טוב מ-30 הצעות חוק שונות בכל מיני תחומים, וזה בידינו לעשות את זה עכשיו, ניר, אז איך שיוצאים החוצה צריך להביא אליי את הנייר ונגמור עם זה.

יואב סגלוביץ': חיזוק בקרה על נש"פים – סתם בשביל לסבר את אוזניכם, שתדעו עד כמה לפעמים יש דברים שאתה נוגע בהם והם נשמעים מוזרים – נותני שירותים פיננסיים עבר לרשות שוק ההון לפני כמה שנים ועשו עבודה נהדרת בתחום הרישוי, רק בעיה אחת קטנה, אף אחד לא טיפל בבקרה, ואז למעשה כל הנש"פים במדינת ישראל, אין עליהם שום בקרה כבר כמה שנים.

יואב סגלוביץ': נש"פים, נותנים שירותים פיננסיים הלגיטימיים הם באמת תחרות טובה לבנקאות, למערכת הבנקאית, אבל מה לעשות, כשאתה לא מפקח על משהו אז יש לך חשבוניות פיקטיביות, יש לך שוק מזומן, יש לך נש"פים, יש לך הכול, חוץ מדבר אחד, אין מדינה.

יואב סגלוביץ': בהקשר הזה גם נעשתה מהפכה גדולה, תיקון חקיקה שלא יעבור עכשיו וישנה אותה אבל עד אז רשות המיסים נכנסו לתוך התווך הזה וגם המשטרה, והיום הנש"פים – שאני אדווח עוד מעט על ההישגים שהם עשו – זה כולם בעבודת משטרה ורשות המיסים, בלי כמעט סיוע מאף גורם אחר, ועל כך באמת שאפו לכם.

יואב סגלוביץ': (שקף: צוות מכרזים ברשויות המקומיות).

יואב סגלוביץ': צוות מכרזים, אני פה אעצור ואתן ליאיר.

יואב סגלוביץ': נמצא פה איתנו יאיר הירש, מנכ"ל משרד הפנים, באמת עשו עבודה בלתי רגילה בלוחות זמנים קצרים, אז יאיר, בבקשה.

יאיר הירש: שלום לכולם.

יאיר הירש: רק לפני שבוע הייתי בוועדה של מירב – שוב תודה רבה על הנכונות לתכלל את כל העניין הזה – הצגתי את הדוח שהפצנו לכל המשרדים וכל הגופים הרלוונטיים בעניין הזה.

יאיר הירש: תודה לשר על ההובלה, תודה לסגן השר יואב, שבאמת קצרו המילים כדי להביע את ההערכה, עד כמה אפשר לתכלל אירוע כל כך מורכב, בזמנים כל כך קצרים ובאפקטיביות כל כך גדולה.

יאיר הירש: זה שלך ממש.

יאיר הירש: אני עמדתי בראש צוות המכרזים שבחן את כל המכרזים ברשויות המקומיות לאור המידע המודיעיני שקיבלנו, כולל פגישה שלי ב-433 עם היחידה הרלוונטית ביאל"כ, שהציגו בפנינו את האתגר שיש היום בכניסת גורמי פשיעה למכרזים, ולכן הצוות שלי שכלל באמת שיתוף פעולה מלא – משרד ראש הממשלה, משרד האוצר, משרד המשפטים, משרד לשוויון חברתי, באמת נציגות שלמה, גם מראשי רשויות בחברה הערבית שהיו שותפים איתנו, גם לדיונים וגם להחלטה – ואנחנו בעצם פעלנו בארבעה צוותים.

יאיר הירש: הצוות הראשון בחן ומיפה את המכרזים עצמם כדי לראות איפה לשים את האצבע ואיפה להתמקד כי בסוף רצינו גם להגיע לתוצאות.

יאיר הירש: הצוות השני דן בסיווג רשויות.

יאיר הירש: השלישי אמר, אם מוציאים את זה החוצה לאן נוציא, ולכן חיפש את הכלים כדי כן לאפשר את קיום המכרזים בדרך אחרת.

יאיר הירש: הצוות הרביעי, בהתאם להנחיית היועץ המשפטי לממשלה, בעצם המליץ לשאר המשרדים, במהלך עבודת הצוות ראינו איפה קיימים מכרזים נוספים, גם במשרדים אחרים, והנחינו.

יאיר הירש: כמו שאתם רואים בשקף, הדוח הופץ ב-18 במאי, ובעצם ההמלצה המרכזית – זה דוח ארוך, אפשר לקרוא אותו – אם אני מתמצת, בטווח הקצר אנחנו מתמקדים באותם מכרזים של תשתיות בכספי תוכנית החומש 550, מקצים כספים תוספתיים לחברה הערבית, אנחנו רוצים שכל המכרזים בתחום התשתיות יתבצעו באמצעות כלים על-רשותיים, כדוגמת חברת ערים, משכ"ל או דרך האשכולות של משרד הפנים.

יאיר הירש: זה בטווח הקצר.

יאיר הירש: בטווח הארוך יש דברים נוספים שאנחנו רוצים, כולל תיקוני חקיקה בנושא המכרזים בכלל, אפשרות להקים מאגר קבלנים כמו שקיים היום במשרד הביטחון, ועוד כהנה וכהנה המלצות כדי באמת לאפשר שהמכרזים יתבצעו בצורה יותר טובה, כשהראייה בסוף, שהתושב יקבל יותר.

יאיר הירש: זה הרצון שלנו, אני מכיר ונפגשתי ועדיין נפגש עם הטענות שחושבות שיש פה בסוף פגיעה ברשויות, אנחנו בסוף מזכירים לכולם שמשרד הפנים הוא האימא והאבא של כל הרשויות בישראל ולכן מחר בבוקר נצטרך גם להמשיך לתקצב ולעבוד מול כל ראשי הרשויות, כשבסוף מה שאנחנו רוצים לראות, שהתושב בקצה יקבל יותר.

יאיר הירש: אחרי שנחשפנו לכל הנתונים, אנחנו חושבים שבמסגרת העבודה הזאת – שאגב, מעמיסה הרבה יותר על משרד הפנים בהיבט הבקרה ותכלול האירוע – אבל בסוף התושב בקצה יקבל יותר וזה ההישג הנדרש מבחינתנו.

יאיר הירש: אני מקווה בעוד סדר גודל של שנתיים אנחנו נוכל לעמוד פה ולדווח שגם הצלחנו, וגם אם לא, מי שיהיה פה יוכל להגיד שבעצם הצלחנו לתת לתושב יותר.

יאיר הירש: נושא נוסף שרק לפני שבועיים סגרנו גם עם משרד האוצר וגם עם המשרד לשוויון חברתי זה הטיפול בכספים בשוטף.

יאיר הירש: במסגרת ההחלטה של תוכנית החומש יש גם את הרכיב של הכספים בשוטף, שזה בעצם מתגבר את מענקי האיזון שאנחנו במשרד הפנים מעניקים לרוב הרשויות בישראל.

יאיר הירש: אותם כספים, כדי שאנחנו באמת נוודא שהם מגיעים ליעדם והיעד על פי החלטת הממשלה זה תגבור שירותים ברשויות, אנחנו נבצע בקרה שבאמת הכספים האלה יוכלו להגיע ליעדם, שהתשתית דרך הבנת הצרכים, הצגת הצרכים, אישור המחוז ולאחר מכן הגעה לאישור סופי למטה, נוכל גם להקצות את הכספים בשוטף בצורה יותר טובה.

יאיר הירש: זה מה שקורה בתוך משרד הפנים.

יאיר הירש: כמו שאמרתי, הצוות הרביעי דיבר על הנחיה – זה לא הנחיה למשרדים אלא יותר המלצה למשרדים כי בסוף אני לא גוף מנחה לשאר המשרדים – אבל כמו שרואים פה מבחינת הנתונים, מדובר על 6.5 מיליארד שקלים שהצוות בדק וראה איך זה פועל, שברובו אגב נמצא במשרד החינוך, חלקו במשרד הכלכלה וחלק גם במשרד התרבות והספורט, חלקם כבר היום מתקיימים במנגנונים על-רשותיים, ואנחנו ממליצים שאת יתרת הכסף, סדר גודל של 3.1 מיליארד שקלים, גם יבצעו במנגנונים על-רשותיים.

יאיר הירש: אנחנו מדברים בעיקר על בניית כיתות לימוד ועוד דברים נוספים שקיימים בשאר המשרדים, אבל כאמור, זו המלצה למשרדים.

רות וסרמן לנדה: מה זה השלושה מיליארד?

יאיר הירש: כ-5,000 כיתות לימוד.

רות וסרמן לנדה: למה אתה מתייחס?

רות וסרמן לנדה: אלה קולות קוראים של תוכנית החומש או מה?

יאיר הירש: לא.

יאיר הירש: חלק מתוכנית החומש דיבר גם על תקציבים שלא נמצאים בתוך משרד הפנים, כדוגמת משרד החינוך.

רות וסרמן לנדה: זה הרבה יותר משלושה מיליארד.

יאיר הירש: שוב, הצוות הראשון שדיבר על מיקוד המכרזים, כמו שאת רואה, הוא דיבר על מכרזי תשתיות.

יאיר הירש: אגב, מכרזי הפסולת ומכרזי הסעות הם כספים של השוטף שבהם אנחנו כרגע לא נוכל לטפל אלא אם כן יהיה תיקון חקיקה.

יאיר הירש: לגבי מכרזי התשתיות לא נדרשת חקיקה.

מירב בן ארי: כן, זה מה שהתייחסת גם בדיון.

יאיר הירש: זה מה שהתייחסתי לפני שבוע.

יאיר הירש: אני אומר, חלק מההמלצות של הצוות ראה גם במשרדים אחרים בתוך כספי החומש עוד כספים שניתן ורצוי לעשות באמצעים על-רשותיים.

מירב בן ארי: תודה, יאיר.

מירב בן ארי: באמת בשבוע שעבר עשינו דיון ממש רחב של שעה וחצי רק על המסקנות של הירש ושם דובר על ההבדל בין המכרזים של התשתיות למכרזים של הפסולת, שאני מקווה שגם בהם יטפלו.

מירב בן ארי: תודה.

רות וסרמן לנדה: האם ישנה כבר חקיקה שהתחילה בנוגע לפסולת?

מירב בן ארי: לא.

יאיר הירש: לא.

יאיר הירש: החקיקה היחידה שאנחנו מנסים לתקן כרגע, אנחנו הגשנו בחוק ההסדרים את הטיוטה לגבי הנושא של שינוי שיטת המכרזים, בכלל, לגבי מי הצוות שיישב, ומקווים לקדם.

יואב סגלוביץ': אני אתן הסבר יותר רחב.

יואב סגלוביץ': כל הפוקוס פה התחיל ונגמר, והיו תוצאות, בגלל הסיפור של הפשיעה.

יואב סגלוביץ': אמרתי שוק שחור, אמרתי מכרזים.

יואב סגלוביץ': כספים – ולא אהבו לשמוע את זה אבל זאת המציאות – כספים רבים הגיעו, או שלא הגיעו או שהגיעו לעבריינים.

יואב סגלוביץ': אל מול הדבר הזה נעשתה התוכנית הזאת.

יואב סגלוביץ': לגבי מכרזי פסולת והדברים האלה בכלל, כל הנושא הזה לא קשור לחברה יהודית או חברה ערבית, מופו מקצועית מהם המקומות שבהם מכרזים נגועים.

יואב סגלוביץ': בהקשר הזה צריך פה שינוי חקיקה שהוא לא קשור לאירוע הזה, הוא הרבה יותר רחב, שבו עושים מכרזים כלליים בכל הרשויות במדינת ישראל בנושא אשפה ועוד כמה דברים.

רות וסרמן לנדה: מועדים לפורענות.

יואב סגלוביץ': מועדים לפורענות, גם היסטורית וגם בכלל.

יואב סגלוביץ': זה דורש שינוי חקיקה.

רות וסרמן לנדה: אז אני שואלת אם יש חקיקה של משרד המשפטים.

מירב בן ארי: אין.

יואב סגלוביץ': לא.

יואב סגלוביץ': זה דורש שינוי חקיקה, אי אפשר לעשות את זה בצורה כזאת, צריך לעשות בצורה שונה בהידברות עם הרשויות כי זה משהו שהוא הרבה יותר רחב.

מירב בן ארי: עם השלטון המקומי בכלל.

יואב סגלוביץ': והוא מהכסף השוטף של הרשויות.

יואב סגלוביץ': זה שונה מהכספים התוספתיים שיש פה בתוכנית החומש.

יאיר הירש: הכספים התוספתיים פשוט מגיעים ממשרדי הממשלה.

יאיר הירש: הכסף השוטף הוא גם מההכנסות העצמיות של הרשויות, כדוגמת ארנונה.

יאיר הירש: לכן אני לא יכול להחיל עליהם משהו אלא אם כן ייעשה תיקון חקיקה.

יואב סגלוביץ': אני ראיתי את הכלל המסדר שפה אולי גם ימנע.

יואב סגלוביץ': הכלל המסדר הוא שמדינת ישראל, כל הכספים התוספתיים באשר הם, באשר הם, זה מה שמדובר גם בהחלטה 550, גם ב-549, גם בהחלטה שאני לא זוכר את המספר שלה לגבי החברה הבדואית וגם לגבי החברה הדרוזית, כולם עוברים - - -

רות וסרמן לנדה: 550 זה תוכנית החומש, אני לא ראיתי שזה הופיע שם.

יואב סגלוביץ': כן, אבל יש תוכנית לחברה הבדואית ויש תוכנית לחברה הדרוזית, כולם אותו כלל.

יואב סגלוביץ': הכלל הוא שזה עובר בגדול דרך מדוע לא לייצר כי עולה הטענה איך אתה יכול לעשות את הבידול הזה.

יואב סגלוביץ': לא.

יואב סגלוביץ': כל מקום שהמדינה מכניסה את היד לכיס בכספים גדולים, כולם יעברו - - -

מירב בן ארי: לא, לא.

מירב בן ארי: אנחנו חייבים להתקדם.

מירב בן ארי: סיימנו עם משרד הפנים.

מירב בן ארי: מי הבא שמציג?

יואב סגלוביץ': (שקף: צוות אכיפה אזרחית).

יואב סגלוביץ': אכיפה אזרחית שדיברתי קודם, יש לנו פה את הנתונים.

יואב סגלוביץ': נעשו עד היום 81 פעילויות.

יואב סגלוביץ': מי שיושב בכובע ומנהל את האירוע הזה מבחינתי הוא הפרקליט האזרחי במחוז הנוגע.

יואב סגלוביץ': נעשו 81 כאלה, אמרתי קודם שיש הירתמות בלתי רגילה של המחלקה האזרחית בפרקליטות המדינה וכל פרקליטי המחוזות.

יואב סגלוביץ': יש לזה השפעה דרמטית שמגיעים כל רשויות האכיפה באשר הם, יכולים להגיע למקום, לעסק.

יואב סגלוביץ': תיקחו נגיד תחנות דלק, תחנת דלק פירטית, אז זה המשרד לאיכות הסביבה ומינהל הדלק ורישוי עסקים מקומי והרישוי, כל מה שקשור לרישוי של תחנות דלק נכנס לתוך האירוע, וזיהוי מי תהום, מה שאתם רק רוצים, וכל מי שעושה את ההפרעות האלה, כל המערכות מתלבשות על האירוע, הרעיון הוא לייצר איזושהי הרתעה שפשוט חסרה.

יואב סגלוביץ': יש עוד הרבה כאלה, יש עוד הרבה מה לעשות אבל יחסית נעשו הרבה מאוד פעילויות, 81 מבצעים, עם 28 משרדי ממשלה ויחידות סמך בסך הכול ב-53 יישובים בחברה הערבית.

יואב סגלוביץ': אני מדבר רק על החברה הערבית, כל המיקוד שאני מדבר עליו זה אך ורק החברה הערבית.

יואב סגלוביץ': (שקף: נותני שירותים פיננסיים).

יואב סגלוביץ': נותני שירותים פיננסיים, נתתי את הפתיח לעניין.

יואב סגלוביץ': הנתונים כאן הם שנעשו פעולות ב-33 נש"פים עד היום.

יואב סגלוביץ': הנתונים הכספיים שיש פה הם נתונים נכונים ל-24 כי חלק עדיין לא ספרנו את הכספים שבתוכם ונעשו פעילויות כבר ב-33, רק תראו את רמת ההפרות.

יואב סגלוביץ': יש 106 מיליון, כספים בגין הפרות.

יואב סגלוביץ': זה לא סתם נש"פים, אלה נותני שירותים פיננסיים שאנחנו יודעים שהעבריינים מסתובבים סביבם, זה לא כולם.

יואב סגלוביץ': זה הכול על סמך מודיעין איפה העבריינים עושים את הדברים.

מירב בן ארי: בכל הנש"פים האלה מצאתם ליקויים?

יואב סגלוביץ': לא בכולם.

יואב סגלוביץ': ב-83% וב-90%.

יואב סגלוביץ': יש סוג של ליקויים מהותיים, ליקויים לא מהותיים, תלוי גם בסוג.

יואב סגלוביץ': בכל מקרה, גם נתפסו בסכום הפרות של 27 מיליון, עיצומים שניתנו כבר בסך של כמעט 6.5 מיליון, ונתפסו נכסים לחילוט ב-30 מיליון.

יואב סגלוביץ': כתוב פה 106 מיליון בצד ימין, המשמעות היא שנתפסו צ'קים.

יואב סגלוביץ': רשות המיסים ממשיכה להתגלגל עם הצ'קים – לאיפה הם העבירו, של מי הם – זה לא נגמר.

רות וסרמן לנדה: אבל יואב, מיגור - - -

מירב בן ארי: יש פה עוד חברי כנסת.

מירב בן ארי: גם ג'ידא פה.

מירב בן ארי: רות, תרשמי את השאלות, יש כאן עוד חברי כנסת.

מירב בן ארי: אתה ממשיך.

מירב בן ארי: שאלות אחרי זה.

מירב בן ארי: אי אפשר כל שנייה, אנחנו לא נתקדם כאן.

יואב סגלוביץ': (שקף: צוות רשות המיסים).

יואב סגלוביץ': זה מה שרשות המיסים עושה בעצמה אל מול מה שהיא עושה באופן רגיל.

יואב סגלוביץ': למה הם פה?

יואב סגלוביץ': הם פה כי המיקוד שלהם פה זה אותם מקומות – או יעדי מקום או יעדי אדם או מקומות שאנחנו רוצים להגביר שם אכיפה כדי לייצר תחושה שיש דין ויש דיין.

יואב סגלוביץ': ולכן, יש עכשיו כל שבוע דוגמה בדרום הארץ בכל מיני יישובים, יש בקרות ספרים כל שבוע.

יואב סגלוביץ': בקרות ספרים, עבודה רגילה של רשות המיסים שעושה בקרות ספרים, אזרחית לגמרי אבל היא אזרחית לגמרי ממוקדת אל מול מקומות שאנחנו חושבים שהם נכונים בראייה הכוללת.

יואב סגלוביץ': זה העבודה שלהם, באמת עבודה בלתי רגילה, אפילו רק בנושאים של עיקולי כלי רכב, רק לבד בעיקולים, כמעט 562 כלי רכב שעוקלו.

רות וסרמן לנדה: אבל למי מעקלים?

רות וסרמן לנדה: לרשות?

רות וסרמן לנדה: למי הם מעקלים?

רות וסרמן לנדה: מה הענישה כאן?

יואב סגלוביץ': לא.

יואב סגלוביץ': אתה חייב כסף למדינת ישראל.

רות וסרמן לנדה: אבל אנחנו מדברים על מכרזים שעוברים דרך - - -

יואב סגלוביץ': לא, לא מכרזים.

יואב סגלוביץ': זה שקף אחר.

יואב סגלוביץ': אנחנו עכשיו בפעילות של רשות המיסים.

רות וסרמן לנדה: הבנתי.

יואב סגלוביץ': נש"פים עברתי.

יואב סגלוביץ': עכשיו זה העבודה הרגילה של רשות המיסים – ה"רגילה" במירכאות – העבודה של רשות המיסים במסגרת הצוות שאני מנהל.

יואב סגלוביץ': רשות המיסים, יש לה עוד ים של עבודות אחרות שהיא עושה.

יואב סגלוביץ': זה מה שהיא עושה אל מול המוכוונות שאנחנו נותנים לה.

יואב סגלוביץ': השפעה בלתי רגילה.

יואב סגלוביץ': אני יכול להגיד לכם שהיום רשות המיסים שמגיעה לחלק מהמקומות, קורה משהו טוב במובן של הגעת המדינה לכל המקומות שהיא פחות הייתה בהם.

יואב סגלוביץ': (שקף: צוות משפטי – "חבילת חקיקה").

יואב סגלוביץ': צוות משפטי, נמצאת פה קרן איתנו, לא רק קרן, משרד המשפטים פה גם כן עשה עבודה בלתי רגילה.

יואב סגלוביץ': אני גם אגיד לכם מה התסכולים שלי, אגיד לכם מה אנחנו לא נצליח לעשות.

יואב סגלוביץ': ובכל מקרה, הרחבת סמכויות בתי משפט כלכליים, זה כבר עבר ב-1 במרס; עבירות בנשק, עונש מינימום, היו פה ויכוחים אדירים בכנסת האם רבע עונש או שליש העונש.

יואב סגלוביץ': כל מקום שאתה מגיע בחברה הערבית אומרים לך: יואב, למה לא חמש שנים עונש מינימום?

רות וסרמן לנדה: היה רבע או חמישית.

רות וסרמן לנדה: יותר גרוע.

יואב סגלוביץ': כן, אבל בסוף גם זה צריך לעבור בכנסת.

יואב סגלוביץ': מה שאנחנו מדברים בחוץ זה בסדר, בסוף זה הבית שקובע.

יואב סגלוביץ': חלקי נשק מהותיים, לצערי עבר קריאה ראשונה, לא בשל עוד לעלות לשנייה ושלישית בוועדת חוקה, לצערי כי רב, לפחות ירוויחו אולי את דין הרציפות בממשלה הבאה.

יואב סגלוביץ': חבל שלא הספקנו, אני אנסה לדבר עם גלעד קריב, אולי בכל זאת כי זה ממש קטן, זה ממש דיון אחד ואולי נצליח כן להעלות את זה.

יואב סגלוביץ': חוק מאוד משמעותי שלמעשה לוקח ומייצר עבירה למשהו שהוא לא עבירה היום.

יואב סגלוביץ': חלקי נשק שהם חלקי נשק מהותיים שלא נתפסים כנשק, והמשמעות של זה שאנשים שנתפסים עם מכלול, הולכים הביתה.

יואב סגלוביץ': זאת המשמעות.

יואב סגלוביץ': ננסה עוד פה אבל אתם יודעים שאני פה צריך אתכם, אנחנו על הקשקש.

יואב סגלוביץ': "איירסופט" – בתקווה שיעלה היום לקריאה שנייה ושלישית.

יעל גורן חזקיה: נכנס.

יואב סגלוביץ': נכנס, זה לא אומר שעולה.

מירב בן ארי: פה נכנס כבר חודש וחצי.

מירב בן ארי: גם השיטור העירוני נכנס.

מירב בן ארי: יש שיטור עירוני?

יואב סגלוביץ': עילות חיפוש בלא צו בית משפט – לצערי, אין רוב בכנסת.

יואב סגלוביץ': לא ימשיך.

יואב סגלוביץ': עבר ועדת חוקה.

יואב סגלוביץ': יש רוב בוועדה, אין רוב בכנסת, לצערי כי רב לא נצליח להעביר אותו.

מירב בן ארי: נכון.

יואב סגלוביץ': קידום תזכיר חוק שירותי אבטחה – לא הצלחנו.

יואב סגלוביץ': כמעט מוכן.

מירב בן ארי: כן.

מירב בן ארי: דיברנו על זה בוועדה.

יואב סגלוביץ': פה אני אומר גם למשרד המשפטים, אני אומר גם לעצמי, למשרד לביטחון פנים.

יואב סגלוביץ': נצטרך להמשיך לעשות עבודה להביא אותו למצב שהוא יהיה מוכן לקריאה ראשונה לפחות בממשלה הבאה.

מירב בן ארי: חייב.

מירב בן ארי: חייב.

יואב סגלוביץ': לא, הוא לא מוכן.

מירב בן ארי: היה דיון שלם על זה, שעה וחצי – שתדע, לפני שבאת.

יואב סגלוביץ': על מה?

יואב סגלוביץ': על תזכיר חוק שירותי אבטחה?

מירב בן ארי: כן, היה דיון על הפרוטקשן.

יואב סגלוביץ': אבל זה לא קשור.

יואב סגלוביץ': אלה שני עולמות תוכן אחרים.

יואב סגלוביץ': הסיפור הזה כרגע לא עולה לקריאה – עובדתית, אני אומר, נכון להיום, הגענו לקשקש, זה לא עולה, ואותו דבר לגבי עבירת הפרוטקשן.

מירב בן ארי: הצטרף אלינו מנכ"ל המשרד, תומר.

יואב סגלוביץ': חברים, אי הסכמות בין משרד המשפטים למשטרת ישראל, וכולם ויתרו על הרעיון, אז אני לא יודע איזה דיון היה לכם פה.

מירב בן ארי: לא משנה, תתקדם.

מירב בן ארי: אין חוק.

מירב בן ארי: כל היום אנחנו פה בוכים על הדברים שלא הספקנו.

יואב סגלוביץ': מירב, אני אומר את זה כי זה חשוב.

יואב סגלוביץ': אפשר לבכות כמה שרוצים, בסוף צריך את האצבעות בכנסת.

מירב בן ארי: נכון.

יואב סגלוביץ': ואני בסוף סופר אצבעות נוסף על דיבורים.

יואב סגלוביץ': אז פה אין אצבעות.

רות וסרמן לנדה: זה דווקא לא קשור לאצבעות במקרה הזה.

רות וסרמן לנדה: החקיקה לא מוכנה.

יואב סגלוביץ': כן קשור לאצבעות.

יואב סגלוביץ': תחת הכותרת "לא הצלחתי" נמצאים: 1, 2, 3 – עליי.

יואב סגלוביץ': לא הצלחתי.

יואב סגלוביץ': נכון שמשרד המשפטים והבט"פ עושים פה press לא נורמלי.

יואב סגלוביץ': לא הצלחתי, אני אומר לכם את האמת, לא הצלחנו.

מירב בן ארי: בסדר, אתה יכול גם להגיד מה הצלחת, שזה גם חשוב.

יואב סגלוביץ': אמרתי.

עמר בר-לב: הוא אמר.

מירב בן ארי: אוקיי.

מירב בן ארי: זה מה שחשוב גם.

יואב סגלוביץ': אבל צריך לראות גם מה לא הצלחנו על מנת שנצליח טוב יותר בפעם הבאה.

יואב סגלוביץ': אז על מנת שנצליח טוב יותר בפעם הבאה – קרן וכל החברים – צריך להמשיך עם תזכיר שירותי אבטחה שנהיה מוכנים.

יואב סגלוביץ': אבל אני בכל מקרה מודה על מה שהיה כמו שנאמר קודם.

יואב סגלוביץ': זה צוות משפטי.

יואב סגלוביץ': (שקף: צוות אמל"ח לא חוקי).

יואב סגלוביץ': גבול ירדן – דיברתי.

יואב סגלוביץ': יש שם שינויים מאוד גדולים, גם המל"ל שותף בתוך הצוות.

יואב סגלוביץ': (שקף: צוות תקשורת).

יואב סגלוביץ': צוות תקשורת, בראשות מטה ההסברה הלאומי, באמת התחיל לעשות עבודה מול כלל גופי ההסברה; קמפיין באנרים שהתחיל לפני שבועיים.

רות וסרמן לנדה: מי עומד בראשו?

מירב בן ארי: לא, לא.

מירב בן ארי: אתה מסיים, יש לך בדיוק שתי דקות ואז יהיו שאלות.

מירב בן ארי: יש פה עוד חברי כנסת, מחכים יפה, בסבלנות.

מירב בן ארי: לא עונה לשאלות.

מירב בן ארי: הכול תענה כשהם ישאלו.

יואב סגלוביץ': (שקף: צוות חברה בדואית).

יואב סגלוביץ': צוות דרום, דיברתי, אני אדלג.

יואב סגלוביץ': אני אסיים בשלושה משפטים מבחינתי אחרונים, שגם אמרתי בהתחלה, גם בסיום.

מירב בן ארי: וגם תגיד מה האופק.

יואב סגלוביץ': האופק הוא שממשיכים.

עמר בר-לב: האופק הוא בהיר.

יואב סגלוביץ': אני רוצה להגיד, א', שהכיוון הוא כיוון טוב.

יואב סגלוביץ': תמיד יהיו עליות וירידות, הכיוון הוא כיוון טוב, צריך להסתכל על התמונה הכוללת.

יואב סגלוביץ': דבר שני, אני כן רוצה עוד פעם להודות לכל השותפים, ואני אומר באמצעותך גם לראשי הרשויות, גם לוועד ראשי הרשויות, גם לארגונים, גם לכל הארגונים האזרחיים שפועלים, בלעדיהם אי אפשר להרים חלק מהדברים.

יואב סגלוביץ': גם התנגדות היא דרך לקדם דברים.

יואב סגלוביץ': הדבר האחרון זה לשירות הציבורי שפתחתי בו, שאתם העוגן עכשיו, ובזמן שחלקנו חלק מהזמן נהיה עסוקים בדברים אחרים, רוב הדברים שפה הם דברים שקשורים לדרג המקצועי, שחובתנו להמשיך לעבוד על מנת שהממשלה הבאה, כל ממשלה, תיקח את הדבר הזה, תמשיך איתו ויהיה לה עם מה להמשיך.

יואב סגלוביץ': זה אומר שתהיה לה רשימת חוקים סגורה שצריך לקדם, להעביר אותה, זה אומר שכל הדברים כולם, נתונים הרבה יותר טובים מהנתונים שהצגתי פה היום והנתונים שעמר דיבר עליהם קודם, ובזה אני רוצה להודות לכם, חברי הכנסת, על שותפות פה לאורך כל הדרך, כמובן למירב, ועוד פעם לעמר, שאנחנו ממשיכים לעבוד, זה לא שיחת סיכום שלנו.

מירב בן ארי: תודה.

מירב בן ארי: האם מישהו ממשרדי הממשלה רוצה להוסיף משהו למצגת?

מירב בן ארי: אז אני אבקש מחברי הכנסת התייחסויות קצרות.

מירב בן ארי: בבקשה, ג'ידא, ראשונה שהגיעה.

ג'ידא רינאוי-זועבי: תודה רבה.

ג'ידא רינאוי-זועבי: תודה, מירב, על הדיון.

ג'ידא רינאוי-זועבי: האמת היא שאני מקשיבה פה ומדברים על חגיגיות, על הצלחה גדולה, ואני פשוט לא מאמינה.

ג'ידא רינאוי-זועבי: בימים האחרונים העיר שלי נצרת, יש ידיעה שהולכים עכשיו למלחמת עולם בין שתי משפחות פשע ומדברים על חיסולים של עשרות צעירים.

ג'ידא רינאוי-זועבי: העיר שלי נצרת עכשיו בכוננות ספיגה, ואני שואלת: איפה המשטרה?

ג'ידא רינאוי-זועבי: בשבועיים האחרונים יותר מ-14 צעירים ערביים נרצחו, ואני שואלת: איפה המשטרה?

ג'ידא רינאוי-זועבי: אדוני השר, נכשלתם.

ג'ידא רינאוי-זועבי: זאת העובדה.

ג'ידא רינאוי-זועבי: זאת העובדה.

ג'ידא רינאוי-זועבי: אתם אחראים על הבלימה של הרצח והפשע בחברה הערבית, ואתם, בכל הרצינות, חברי יואב סגלוביץ' – אני מאוד מעריכה אותך, ודיברתי איתך גם בפרטי, אתה עולה ברדיו נאס ואומר שבגלל ג'ידא רינאוי זועבי, בגלל המהלך שלה, בזה שהיא הפילה את חוק איו"ש אנחנו מגיעים למצב שבו יש פשע ועליית פשע בחברה הערבית?

ג'ידא רינאוי-זועבי: איך אתה קושר את זה?

ג'ידא רינאוי-זועבי: הייתה לך שנה שלמה, שנה שלמה שבה אתה אמרת לי, אני זוכרת שאמרת לי שבינואר נתחיל לראות תוצאות.

ג'ידא רינאוי-זועבי: איפה התוצאות?

ג'ידא רינאוי-זועבי: אנחנו עכשיו ביוני.

ג'ידא רינאוי-זועבי: איפה התוצאות?

ג'ידא רינאוי-זועבי: אז בבקשה, תהיו רק ישרים.

ג'ידא רינאוי-זועבי: זה מה שאני רוצה.

ג'ידא רינאוי-זועבי: תודה.

יואב סגלוביץ': אנחנו נשתדל להיות ישרים.

מירב בן ארי: כולנו, ואנחנו עובדים על זה כל יום.

מירב בן ארי: חברת הכנסת רות וסרמן לנדה, בבקשה.

רות וסרמן לנדה: כבוד היושבת-ראש, השר, סגן השר וכל המכובדים שנמצאים פה, מי שמכיר אותי ושמע אותי לא פעם, ואני נודניקית לא קטנה כמו שהספקתם לשמוע בהקשר הזה, זה בנפשי ואני עוקבת אחרי הפשיעה והאלימות בחברה הערבית הרבה לפני שנכנסתי לכנסת, אני רוצה לפתוח ולהגיד תודה לכם – ליושבת-ראש, לשר ולסגן השר – על כל מה שנעשה.

רות וסרמן לנדה: כל מה שנעשה זה יותר ממה שנעשה בעבר, כולנו היינו שותפים לזה, גם את ג'ידא וכל הכנסת, וזה מאבק מאוד מאוד קשה.

ג'ידא רינאוי-זועבי: גברתי, אני 15 שנה קשורה לשלטון המקומי.

רות וסרמן לנדה: אבל אני לא הפרעתי לך.

ג'ידא רינאוי-זועבי: לא, את רק אמרת ג'ידא.

רות וסרמן לנדה: אני אומרת שכולנו שותפים לזה, ומה הכוונה שלי?

רות וסרמן לנדה: אתה, סגן השר, מדבר על להביא את כל משרדי הממשלה יחד כי בסוף מדובר במאמץ קומפרה

רות וסרמן לנדה: נסיבי לתת מענה לבעיה סבוכה, שלא באמת טופלה הרבה מאוד שנים והפכה להיות מפלצת, שבעצם השתלטה על המדינה – בדרום, בצפון, בלוד-רמלה ובעוד מקומות, וכו'.

רות וסרמן לנדה: אבל אני אומרת דבר כזה, הרי מדובר גם בהחמרת ענישה, שזה אנחנו, כולנו; מדובר פה בעניין של ביצוע, ואני יודעת שמתעכבים חוקים ממשלתיים, שאני יודעת שעובדים עליהם מאוד קשה, דיברנו על זה, אבל אין לנו פריבילגיה לעכב אותם.

רות וסרמן לנדה: אנשים פשוט מתים לאט לאט, אני מדברת על חקלאים, אני מדברת על עסקים שהם עמוד השדרה של הפריפריה בדרום ובצפון, ועוד ועוד, אין לנו פריבילגיה להתמהמה איתם.

רות וסרמן לנדה: וחקיקה ממשלתית לוקחת המון זמן.

רות וסרמן לנדה: סתם כמשל, העניין של החמרת הענישה ועונש מינימום על נשיאת נשק בלתי חוקי.

רות וסרמן לנדה: אני ישבתי שעות על גבי שעות על גבי שעות בדיונים בוועדת החוקה, כשהסנגוריה הציבורית דיברה על הבעייתיות של ליטול את הסמכות מהרשות השופטת, שזו פגיעה כמובן אינהרנטית בדמוקרטיה, אבל לאור המצב הבלתי רגיל, בלתי נורמטיבי, המאוד מאוד חמור שהגענו אליו, אנחנו נדרשים לצעדים, אולי אפילו להוראות שעה, יוצאים מגדר הרגיל.

רות וסרמן לנדה: ולכן זה לא קל לי, אני אומרת את זה ככה בלשון עדינה, אבל זה בסוף משרדי הממשלה, הרשות המבצעת, אנחנו חברי הכנסת שבעצם יש לנו יד בעניין הזה וגם הרשות השופטת, שהרבה מאוד, או הייתי אומרת יותר מדי פעמים נעדרים מהוועדות.

רות וסרמן לנדה: ואני אומרת את הדבר הבא.

רות וסרמן לנדה: תראו, חבר'ה, אנחנו מדברים על קואליציה, על אופוזיציה, על פיזור הכנסת.

רות וסרמן לנדה: אין לנו באמת פריבילגיה – אין לנו, אין לנו – אנחנו מאבדים את הצפון ואת הדרום, אנחנו מאבדים, זה כבר לא עניין של משילות.

רות וסרמן לנדה: אני רואה וקוראת ושומעת, ומעבר לרציחות יש פה השתלטות של גורמים עוינים על כל הטוב שבמדינה, ונדרשים פה צעדים דרסטיים, אולי אפילו כמו שהיה בקורונה, במסגרת הפגרה בהקשר החקיקתי.

מירב בן ארי: אי אפשר.

מירב בן ארי: כשהכנסת מתפזרת אי אפשר - - -

רות וסרמן לנדה: צריך לבחון, אם אפשרי - -

מירב בן ארי: החיים ממשיכים, אבל אלה החיים.

רות וסרמן לנדה: - - את הדבר הזה, אבל אני אומרת - - -

מירב בן ארי: אין דבר כזה.

מירב בן ארי: בואי, יש לי פה כבר כמה שנים.

רות וסרמן לנדה: לצערי, אם אין דבר כזה אז על אחת כמה וכמה, אבל אני כן חושבת שמבחינת ההתמהמהות – התמהמהות זו מילה שיפוטית – העיכוב, המובן מחד, אך המתסכל מאוד בחקיקה הממשלתית זה דבר שהוא ממש מקשה וקושר את ידי גורמי אכיפת החוק, שלא נדבר על הכלים המוגבלים, למרות הצעדים הקונסטרוקטיביים שנקט המשרד לביטחון פנים בהגברת מנגנוני האכיפה והמג"ב והמילואימניקים, מדובר בטיפה בים.

מירב בן ארי: תודה.

רות וסרמן לנדה: התנאים של השוטרים, המספר של השוטרים - - -

מירב בן ארי: יש לנו דיון מחר עם המפכ"ל על התנאים של המשטרה.

רות וסרמן לנדה: מצוין, אבל אני אומרת שהכול הוא חלק.

מירב בן ארי: בואי נשמור את זה למחר.

רות וסרמן לנדה: אבל זה הקטע, שדיונים בחלקים שונים, ומשרדי ממשלה בחלקים שונים, בסוף זה הכול מתנקז לסנכרון של כל המערכת.

רות וסרמן לנדה: ולכולנו יש פה חובה, בין אם היא נעימה ובין אם לא, ואני כן מעריכה, הייתי אומרת אפילו מעריצה את העבודה שנעשתה כי הממשלה חרתה על דגלה מאבק שלא היה קודם, ואלוהים יודע שהמאבק הזה הוא קשה מאוד.

רות וסרמן לנדה: ואתה מדבר בלשון עדינה כי יש פה עניין אינהרנטי של רשויות מקומיות, שבין אם ברצון ובין אם בעל כורחם, הם חלק מהמערכה המאוד קשה הזאת, יעידו על כך ראשי רשויות.

מירב בן ארי: תודה.

רות וסרמן לנדה: אבל אנחנו חייבים להתעלות מעל זה ופשוט במקום להאשים, לראות איך אנחנו מפשילים שרוולים, ואתם לפחות, שממשיכים בממשלה, לקדם עד כמה שאפשר.

מירב בן ארי: תודה.

מירב בן ארי: חברת הכנסת יסמין סקס פרידמן, את רוצה להתייחס?

יסמין פרידמן: אני רק רוצה להגיד, אחרי שמונה שנים שהייתי חברת מועצה בבאר שבע, כתושבת הנגב, כמי שחיה את הבעיות האלה ברמה היומיומית, אני רוצה להגיד שאתה ויו"ר הוועדה מירב, אתם פשוט נוטעים תקווה כי אני עדה לזה שמעולם לא נעשה כלום, שלא נעשה פסיק ממה שנעשה בשנה האחרונה.

יסמין פרידמן: ואולי, אם הגברת שמתלוננת על רציחות – ואף אחד לא רוצה רציחות – הייתה חושבת - - -

ג'ידא רינאוי-זועבי: שמי גי'דא רינאוי זועבי.

יסמין פרידמן: קראתי לך גברת.

ג'ידא רינאוי-זועבי: תכבדי את עצמך.

ג'ידא רינאוי-זועבי: תכבדי את עצמך.

יסמין פרידמן: קראתי לך גברת, אני מכבדת מאוד.

ג'ידא רינאוי-זועבי: שמי ג'ידא רינאוי זועבי.

ג'ידא רינאוי-זועבי: יש לי שם ואת מכירה אותו.

יסמין פרידמן: קראתי לך גברת.

אוסאמה סעדי: מה זה הסיפור הזה?

יסמין פרידמן: קראתי לה גברת.

ג'ידא רינאוי-זועבי: תפסיקו.

ג'ידא רינאוי-זועבי: תפסיקו עם הסיפור הזה.

יסמין פרידמן: מעליב שאני קוראת למישהי גברת?

אוסאמה סעדי: הדרך הזאת שאת מדברת, מה זה?

אוסאמה סעדי: הדרך הזאת.

מירב בן ארי: קודם כול, סליחה.

מירב בן ארי: סליחה, היא דיברה, אמרה כאן דברים קשים.

מירב בן ארי: שלום, תודה שהצטרפת בסוף הדיון.

אוסאמה סעדי: אני מדבר על הסגנון.

קריאה: איזה סגנון.

מירב בן ארי: לא, אל תפריע לי.

מירב בן ארי: אמרה כאן דברים נוראים וקשים.

מירב בן ארי: אתה לא היית, והשלישייה הזאת שפועלת כאן שנה באירוע לא הגיבה לך בכלל.

ג'ידא רינאוי-זועבי: לא, סליחה - - -

מירב בן ארי: לא, את לא תפריעי לי.

מירב בן ארי: את לא תפריעי לי.

ג'ידא רינאוי-זועבי: לא, לא, לא.

ג'ידא רינאוי-זועבי: מירב.

ג'ידא רינאוי-זועבי: אני אמרתי מדם ליבי.

מירב בן ארי: אני קוראת לך לסדר פעם ראשונה.

ג'ידא רינאוי-זועבי: אני מדם ליבי.

מירב בן ארי: את לא תפריעי לי כשאני מדברת.

מירב בן ארי: תביני.

מירב בן ארי: את אמרת כאן דברים נוראים.

מירב בן ארי: שפטת כאן שלושה אנשים שהכי מחויבים.

ג'ידא רינאוי-זועבי: נכון.

ג'ידא רינאוי-זועבי: אמרתי שהשר נכשל.

מירב בן ארי: כשאת ישבת ועשית קמפיין שלא קשור למציאות.

ג'ידא רינאוי-זועבי: שזה נכשל, זה מה שאני אמרתי.

יסמין פרידמן: את אפילו לא חיכית לראות תוצאות.

יסמין פרידמן: את נענעת את הספינה.

יסמין פרידמן: היית מחכה עוד קצת.

יסמין פרידמן: סבלנות - - -

קריאות: - - -

מירב בן ארי: את לא מתביישת?

מירב בן ארי: תגידי - - -

ג'ידא רינאוי-זועבי: תפסיקו.

ג'ידא רינאוי-זועבי: אתם מחלקים הצלחות?

ג'ידא רינאוי-זועבי: אתם מחלקים הצלחות?

ג'ידא רינאוי-זועבי: אני גרה איפה שאני גרה ואנחנו - - -

יסמין פרידמן: גם אני גרה איפה שאני גרה.

יסמין פרידמן: גם אני גרה איפה שאני גרה.

קריאות: - - -

ג'ידא רינאוי-זועבי: תפסיקו.

מירב בן ארי: אני קוראת לך לסדר פעם שנייה, ואת לא תפריעי לי כשאני מדברת, ואת הקמפיין שלך את תעשי בחוץ ולא בוועדה שלי.

ג'ידא רינאוי-זועבי: סליחה, אני לא עושה קמפיין.

ג'ידא רינאוי-זועבי: תפסיקי.

מירב בן ארי: זהו.

מירב בן ארי: יסמין, בבקשה.

מירב בן ארי: זה מה שאת עושה מהיום שנכנסת לכנסת.

אוסאמה סעדי: די, גם את עכשיו התחלת?

אוסאמה סעדי: די עם זה.

אוסאמה סעדי: די עם זה.

מירב בן ארי: אוסאמה, אתה בכלל לא היית פה דקה מהדיון, אז אל תיתן לי הערות, והוא תכף מסתיים גם.

יסמין פרידמן: כל מה שרציתי לומר זה שלרוב, אחרי שנה מאוד קשה לשפוט תוצאות, ופה התוצאות הן שחור על גבי לבן.

יסמין פרידמן: יש שיפור, יש תקווה, יש תקווה לתושבי באר שבע, יש תקווה לתושבי נתיבות ואופקים וכל הפזורה.

יסמין פרידמן: יש תקווה, ואני רוצה לומר תודה.

יסמין פרידמן: זה לא מושלם, יש עוד זמן והלוואי והיה לנו עוד זמן להמשיך בזה.

יסמין פרידמן: באמת, אני משתוקקת שרק זה ימשיך להיות בידיים שלך, זה כל מה שאני רוצה.

מירב בן ארי: תודה רבה.

מירב בן ארי: תודה, יסמין.

מירב בן ארי: האם יש כאן נציג של רשות שרוצה לדבר?

מירב בן ארי: בבקשה.

מחמוד נסאר: אני רוצה לדבר כנציג ועד ראשי רשויות.

מירב בן ארי: אני נתתי למשרדי ממשלה והיה לי חשוב שגם אתה תגיד משהו, לאחר מכן אנחנו נסיים.

מירב בן ארי: אוסאמה, אני אתן לך.

מחמוד נסאר: קודם כול, אני מבקש לציין שבעצם מה שהציג סגן השר סגלוביץ' בכל מה שקשור ל"מסלול בטוח", אני חושב שיש הרגשה בשטח שיש כמה פעולות שנעשו בשנה האחרונה בכיוון הנכון ואנחנו שמחים שזה כן נעשה ביסודיות ובמקצועיות, אבל גם סגן השר יכול להעיד וגם הרבה אנשי מקצוע אחרים שזה עדיין לא מספיק, ומוקדם מדי להכריז על ניצחונות.

מחמוד נסאר: מה שקרה בחודש האחרון – יוני, שעדיין לא הסתיים – מראה שבעצם אנחנו מתמודדים עם תופעה כל כך מורכבת וקשה וכולנו ביחד צריכים לעשות עבודה, שלא נמהר ונכריז על ניצחונות.

מחמוד נסאר: אני גם רוצה להעיר שעם כל הקושי, מדד שנקרא מקרי הרצח הוא לא המדד היחיד שמסביר את עומק הבעיה של הפשיעה.

מחמוד נסאר: הדבר השני שרציתי לציין, אני חושב שיש התחלה של שינוי בשיח, במיוחד כשיש הרבה משרדי ממשלה אחרים שמתקדמים בתוכנית אבל הם מתקדמים באופן איטי לצערי, ואני לא צריך פה לציין את המשרדים אבל יש חלק מהמשרדים שכן מתקדמים ויש חלק מהמשרדים שפחות, בכל מה שקשור לזרוע השנייה של התוכנית הממשלתית, ושם צריכה להיעשות עיקר העבודה.

מחמוד נסאר: כל מה שקשור לחינוך, לזרוע העבודה, לרשות לביטחון קהילתי.

מירב בן ארי: לזה לא נכנסנו אבל אנחנו מכירים את זה.

מחמוד נסאר: כן.

מחמוד נסאר: הדבר האחרון, לדעתי, עם כל הביקורת שהייתה לנו על העניין של המכרזים, המלצות הצוות ומשרד הפנים, אבל אנחנו שומעים לאחרונה – לא יודע אם זה היה בדיון הקודם – שארגוני הפשיעה יכולים גם לאיים, גם על גופים על-ממשלתיים, וכנראה שאנשים מרגישים את זה גם בשטח ולדעתי צריך לשים לב גם לנושא הזה, גם אם ההמלצות ייושמו וילכו לגופים על-ממשלתיים, זה עדיין לא יפתור את הבעיה באופן יסודי, יכול לצמצם.

מירב בן ארי: תודה.

מחמוד נסאר: הערה אחרונה, אני חושב שמה שקשור לפקידות המשטרה ולאגף סיף, שכבוד סגן השר לא התייחס לזה בהרחבה, לא נעשתה עבודה מספקת עם הרשויות ולא עם היישובים הערביים.

מחמוד נסאר: למרות שהכותרת של האגף הזה היא בעצם סיכול פשיעה בחברה הערבית ובפתרון סכסוכים, אנחנו לא הרגשנו שאגף סיף עשה עבודה בנושא הזה, וזה לא תרם, לא להרתעה ולא לפתרון סכסוכים ביישובים הערביים.

מירב בן ארי: תודה רבה.

מירב בן ארי: מורן, מיוזמות אברהם, אוסאמה ואחרי כן אני אסכם.

מלאכי חסדאי: אפשר להגיד משהו, ממשרד ראש הממשלה?

מירב בן ארי: בטח.

מירב בן ארי: שאלתי את כל משרדי הממשלה אם יש התייחסויות, אז בבקשה.

מירב בן ארי: בגלל זה שאלתי אתכם ראשונים.

מלאכי חסדאי: מלאכי חסדאי, משרד ראש הממשלה.

מלאכי חסדאי: אנחנו מהצוות שמוביל את תוכנית 549.

מלאכי חסדאי: חלק מהתוכנית הזאת זה מבצע "מסלול בטוח" שבאמת ככה יש תחושה פה בוועדה של סיום שלו אבל התוכנית עובדת, וזה משהו שחשוב להגיד לאזרחי ישראל.

מלאכי חסדאי: התוכנית ממשיכה, זה לא תלוי בנפילת הממשלה ובהתפרקות.

מלאכי חסדאי: אנחנו עובדים, המשרדים מתוקצבים, אנחנו יוצאים לדרך, אנחנו עושים עכשיו עבודה, מורידים את התוכנית שלנו, המודל, לעבודה בתוך היישובים, תורגם עכשיו לערבית.

מלאכי חסדאי: זה ייצא לדרך, זה חשוב, זאת אמירה שחשוב להגיד לאזרחים – לא יודע מי צופה בנו בבית – חשוב להגיד את זה בעברית, חשוב להגיד את זה בערבית.

מלאכי חסדאי: (אומר דברים בשפה הערבית: התוכנית הטובה הזו החלה, ואנחנו נשלים אותה ללא קשר לסיום הממשלה, או אם יהיו בחירות או לא יהיו בחירות.

מלאכי חסדאי: זוהי האחריות שלנו, ואנחנו מחויבים להמשיך בה למען העתיד של הילדים שלנו.

מלאכי חסדאי: תודה).

מלאכי חסדאי: תודה.

מירב בן ארי: כל הכבוד.

מירב בן ארי: יפה.

מירב בן ארי: תודה.

מירב בן ארי: מורן, יוזמות אברהם, גם קצר, אוסאמה, ואנחנו מסיימים.

מורן מימוני: שלום.

מורן מימוני: תודה רבה, כבוד היושבת-ראש.

מורן מימוני: קודם כול, בתור מי שמנטרים את הפעילות בשטח אנחנו באמת יכולים להגיד שיש איזשהו שיפור, עבודה נחושה יותר טובה של המשטרה, אבל באמת זה לא נכון למדוד את זה בטווח כל כך קצר, ואנחנו שמחים לשמוע שהתוכנית תמשיך לפעול.

מורן מימוני: אנחנו חושבים שחשוב מאוד שכל הכספים שהוקצו בשתי התוכניות בעצם, למלחמה ולשיפור המצב בחברה הערבית ולמלחמה בתופעת הפשיעה כמובן, צריכים להיות ממוצים עד תום.

מורן מימוני: חייבים להמשיך את התהליך הזה גם בזמנים פוליטיים רעועים שכאלה.

מורן מימוני: בעיקר חשוב להדגיש שהסיפור הוא הגישה, הגישה החדשה, שהיא גם הוליסטית וגם מסתכלת על גורמי עומק, על חינוך, על טיפול בצעירים חסרי מעש, על תכנון ובנייה, כל מה שראינו כאן אבל גם מעבר, בעצם לטפל בכל מה שהוזנח במשך שנים מאוד ארוכות בחברה הערבית.

מורן מימוני: זאת הדרך לטפל בזה, ביחד כמובן עם החברה הערבית ולא מעליה, ואת זה חשוב מאוד מאוד להדגיש.

מורן מימוני: רצינו גם להגיד שבאמת הגישה הזאת שהביאו השר בר לב, סגן השר סגלוביץ' ומנכ"ל המשרד תומר לוטן , היא באמת הדרך הנכונה ואנחנו חושבים שצריך להמשיך בדרך הזו, בגישה הזו.

מורן מימוני: תודה רבה.

מירב בן ארי: תודה, מורן.

מירב בן ארי: חבר הכנסת אוסאמה סעדי ולאחר מכן נעבור לסיכום הדיון.

מירב בן ארי: בבקשה.

אוסאמה סעדי: גברתי היושבת-ראש, כבוד סגן השר, חבריי חברי הכנסת, כבוד המנכ"לים.

אוסאמה סעדי: תראו, אני אתמול הייתי בעוד הלוויה ובעוד תנחומים בג'סר א-זרקא, ואתמול הבאנו לקבורה את מוחמד עמאש, הקורבן ה-46, הנרצח ה-46 מתחילת השנה, שהוא בחור בן 23, שהוא אמור להתחתן עוד חודש.

מירב בן ארי: היה אמור.

אוסאמה סעדי: היה אמור להתחתן עוד חודש.

אוסאמה סעדי: מה יש לי לספר?

אוסאמה סעדי: את יודעת, אני הייתי שם והשייח' וכולם דיברו שם, מאות היו בבית האבלים.

אוסאמה סעדי: וכולם אומרים – חברי כנסת, חברי כנסת, חברי כנסת – מה עשיתם?

אוסאמה סעדי: מה אתם עושים?

אוסאמה סעדי: ואני, לא היה לי מה לענות לאבא ולאימא.

אוסאמה סעדי: במה אני יכול לנחם אותם?

אוסאמה סעדי: אתם מדברים עלינו, כשאנחנו יום-יום, או בהלוויות או באבו כביר – עכשיו הייתי בוועדת הפנים, הצבענו עם ד"ר קוגל, אנחנו משגעים אותו בשישי-שבת מרוב שיש רציחות – ומתי הלוויה, ועוד הלוויה ועוד הלוויה.

אוסאמה סעדי: ואנחנו גם משגעים את סגן שר הביטחון, שהוא עושה את הכול.

אוסאמה סעדי: ואפרופו תקציבים, הינה תשאלו אותו איזה תקציב יש לו – הוא תמיד אומר את זה – בלי תקציב, זה מה שאנחנו אמרנו כל הזמן.

יואב סגלוביץ': אוסאמה, רק לתקן.

יואב סגלוביץ': אני אמרתי שאני לא צריך כסף.

אוסאמה סעדי: בדיוק.

אוסאמה סעדי: לא צריך כסף.

יואב סגלוביץ': אני לא צריך.

יואב סגלוביץ': לא ביקשתי.

יואב סגלוביץ': לא צריך.

מירב בן ארי: מעניין למי תתקשר בממשלה הבאה.

מירב בן ארי: מקווה שהוא יענה לך כמו שסגלוביץ' ענה לך.

אוסאמה סעדי: אני אומר, העניין הוא לא תקציבים.

אוסאמה סעדי: מה שאמרת, נציג ראש הממשלה, זה לא צריך להיות קשור לבחירות, זה לא צריך להיות קשור לממשלה זו או אחרת, כל הזמן אנחנו אומרים את זה.

אוסאמה סעדי: עשר שנים לפחות, 15 שנה, אנחנו זועקים עם ראשי הרשויות, תבואו תטפלו בזה, תבואו תאספו את הנשק הזה.

אוסאמה סעדי: עד שהגולם קם על יוצרו, אני מקווה שלא, אבל זה מה שקורה.

אוסאמה סעדי: המשטרה עושה, עושה, עושה, אבל ארגוני הפשיעה הם מתוחכמים יותר, יש להם חיילים בשטח והם ממשיכים לאתגר את המשטרה.

אוסאמה סעדי: ואני אומר, איפה הפענוח?

אוסאמה סעדי: אין פענוח.

אוסאמה סעדי: ברגע שאין פענוח הרציחות האלה ימשיכו לצערנו.

אוסאמה סעדי: אתם אומרים על חברי כנסת.

אוסאמה סעדי: תשאלו אותנו – אני באופוזיציה, ג'ידא הייתה בקואליציה – אבל בעניין הזה לא הייתה לא אופוזיציה ולא קואליציה.

ג'ידא רינאוי-זועבי: ודאי.

ג'ידא רינאוי-זועבי: ודאי.

אוסאמה סעדי: אנחנו הצבענו על כל החוקים, מירב.

מירב בן ארי: נכון.

אוסאמה סעדי: כבוד היושבת-ראש, על חוק אחד לא הצבענו.

אוסאמה סעדי: אל תתלו את כל הכישלונות עכשיו בהצעת החוק הזאת של חיפוש ללא צו.

אוסאמה סעדי: "איירסופט" היום, אנחנו בעד.

אוסאמה סעדי: אמרנו לסגן השר, תביא את זה, אנחנו בעד.

מירב בן ארי: איזו שאלה.

אוסאמה סעדי: אני אומר, אז מה אתם רוצים מאיתנו.

אוסאמה סעדי: לא, כל הזמן אומרים - - -

מירב בן ארי: מי אומר?

אוסאמה סעדי: אנחנו תמכנו בכל זה.

מירב בן ארי: אנחנו בדיון שעתיים, אף אחד לא אמר.

יואב סגלוביץ': אוסאמה, באת לדיון אחר, זה לא זה.

מירב בן ארי: התלונות שיש לי עליה, זה לא קשור אליך.

אוסאמה סעדי: מירב, אני אומר, רציתם כבר להכתיר כותרות והצלחות.

מירב בן ארי: ממש לא.

אוסאמה סעדי: התחלתם – הורדנו מ-30%, איזה ניצחון, באה המציאות וטפחה על פניכם.

אוסאמה סעדי: אמרתי לסגן השר, פתחתם פה לשטן.

מירב בן ארי: אבל לא הכרזנו ניצחון.

אוסאמה סעדי: פתחתם פה לשטן.

אוסאמה סעדי: אני אומר, זה לא צריך להיות קשור, לא בקואליציה, לא באופוזיציה, לא בממשלה, אם אני חלק מהקואליציה, לא חלק מהקואליציה.

אוסאמה סעדי: זו זכות בסיסית שלנו לחיות, ואני אומר לכם, זה הדבר הראשון בסדר העדיפויות של הציבור הערבי.

אוסאמה סעדי: כולם שואלים מה עם זה.

אוסאמה סעדי: אז אני אומר, יש דברים שאנחנו מסכימים עם יאיר הירש, יש דברים שלא.

אוסאמה סעדי: כל העניין הזה של המכרזים שייקחו למשרד הפנים, למועצות המקומיות, אנחנו נגד.

מירב בן ארי: לא, לא.

מירב בן ארי: אוסאמה, דיברנו על זה.

מירב בן ארי: אני לא נכנסת עכשיו להירש.

אוסאמה סעדי: גברתי היושבת-ראש, לסכם.

אוסאמה סעדי: אנחנו מאחלים את כל ההצלחה בעולם לסגן השר ולממשלה.

אוסאמה סעדי: בטח, אנחנו רוצים שהם יצליחו.

אוסאמה סעדי: שיצליחו.

אוסאמה סעדי: שיצליחו, בינתיים הם לא מצליחים.

מירב בן ארי: תודה.

מירב בן ארי: קודם כול, אני חייבת להגיד לך, היה כאן דיון של כמעט שעתיים, לא דיברנו על קואליציה ואופוזיציה, לא דיברנו.

מירב בן ארי: אף אחד לא אמר שלא סייעתם, זה לא שם, נחתת לנו בחמש דקות האחרונות.

אוסאמה סעדי: מה אני אעשה שיש ביום האחרון אלף ואחד דברים.

מירב בן ארי: הכול בסדר.

מירב בן ארי: ברור לי שאתה עסוק, אבל רק שתדע שזה לא היה השיח.

מירב בן ארי: אני נותנת לסגלוביץ' להתייחס ולאחר מכן אסכם.

יואב סגלוביץ': האמת היא, אוסאמה, שאני באתי עם מצגת משעממת.

אוסאמה סעדי: אני כבר יכול להגיד מהעמוד הראשון עד העמוד האחרון בעל-פה.

מירב בן ארי: אז תגיד כי יש לי את שנה שעברה, אז אני יודעת להשוות.

יואב סגלוביץ': עכשיו אתה מחזיר אותי לתקופה שהייתי חוקר.

יואב סגלוביץ': למה?

יואב סגלוביץ': כי אתה אמרת את מה שחשבתי אולי לא להגיד – כי אתה יודע את כל המספרים כי ישבתי איתך.

אוסאמה סעדי: נכון.

יואב סגלוביץ': ישבתי עם כל חברי הכנסת והסברתי מה המצב, אני מסביר את זה כל הזמן.

יואב סגלוביץ': ואני מניח שהדיון היה לגמרי אחר עכשיו, למרות הסערה בחוץ, אם עכשיו פה זה לא היה למצלמות.

יואב סגלוביץ': הינה כתוב: הדיון בשידור.

יואב סגלוביץ': הדיון בשידור, הלך הדיון.

אוסאמה סעדי: לא.

אוסאמה סעדי: אתה יודע שלא.

יואב סגלוביץ': למה אני אומר את זה?

יואב סגלוביץ': כי אני שמעתי פה כאילו אמרנו שחגגנו והצלחות, ואני הייתי יבשושי עד אימה ונתתי נתונים שלא היו בעבר ולא אמרתי מילה אחת שהגענו ליעד.

יואב סגלוביץ': ממש לא.

יואב סגלוביץ': יותר מזה.

יואב סגלוביץ': כשעוד אמרתי שגם נכשלתי במשהו, אמרו לי, למה אתה אומר את זה, תגיד במה אתה הצלחת.

יואב סגלוביץ': אמרתי: לא, אמרתי איפה נכשלנו.

יואב סגלוביץ': ופה אני אסכם את מה שיש לי להגיד.

יואב סגלוביץ': בניגוד אולי לסוף הדיון, אני אתחיל מתחילת הדיון.

יואב סגלוביץ': תחילת הדיון הייתה שאני מאוד אופטימי, מהסיבה הפשוטה שאני רואה התגייסות כוללת – תקשיב, אוסאמה – של חברי הכנסת הערבים, של ראשי הרשויות, של ועד ראשי הרשויות, של כל נבחרי הציבור באשר הם, של הכנסת ושל השירות הציבורי, על כל רבדיו, מדרום ועד צפון, ממשרד כזה ועד משרד אחר.

אוסאמה סעדי: נכון.

יואב סגלוביץ': האופטימיות שלי באה מזה.

יואב סגלוביץ': היא באה מהעובדה שבסוף, אוסאמה, בלי התגייסות של רשות המיסים – התגייסות, כי אף אחד לא נתן להם פקודה – ובלי ריצה שלהם לכל מקום שאני מבקש מהם, ובלי ריצה של משרד המשפטים לכל מקום שאני מבקש מהם, ואתמול קרן הייתה איתי בתל שבע - -

רות וסרמן לנדה: ובלוד.

יואב סגלוביץ': - - בעוד יומיים נהיה בעוד מקומות, והיינו בלוד לפני זה, ולא היינו בלוד להשיק קמפיין בחירות וגם לא בתל שבע.

יואב סגלוביץ': בתל שבע היה דיון איך גורמים לנגב לא להיות מזבלה של המדינה, איך אפשר לתקוף כלכלית את כל האנשים שמנצלים את החולשות המערכתיות, שגורמים לאנשים להעביר אשפה מכל הארץ לוואדיות בנגב.

יואב סגלוביץ': זה היה הדיון אתמול.

יואב סגלוביץ': כל הדיונים הם מן הסוג הזה וגם הדיון היום.

יואב סגלוביץ': אני באתי לדיון לא פעם ראשונה, באתי לדיון היום בשביל להציג לכנסת את התוצאות, ואז התשובה היא עוד פעם – יש לי מספיק ניסיון אולי בחיים, אני מקשיב לכול אבל לא הכול נכנס לי פנימה – ואני יודע את הפער בין מה שעושים כשהדיון בשידור לבין כשהדיון הוא לא בשידור.

יואב סגלוביץ': ולכן אני אומר עוד פעם בסוף שהדיון בשידור.

יואב סגלוביץ': הדרך עוד ארוכה אבל הכאב שלי לגבי נרצחים - - -

אוסאמה סעדי: לפחות לגביי – כי חזרת על זה שלוש פעמים – אני לא מסתכל אם זה בשידור או לא בשידור.

יואב סגלוביץ': אף אחד לא מסתכל פה בכנסת, זה אני יודע.

אוסאמה סעדי: את הדברים האלה שאני אומר כאן אני משמיע לך גם - -

יואב סגלוביץ': אני מתנצל.

אוסאמה סעדי: - - בארבע עיניים וגם בשידור.

יואב סגלוביץ': אוסאמה, אני מתנצל - - -

אוסאמה סעדי: לא, כל פעם אתה אומר, בגלל שזה בשידור אנחנו ככה.

יואב סגלוביץ': אני אומר עוד פעם, כי אני מכיר אותך כשאתה מדבר שלא בשידור, אני מכיר אותך כשאתה מדבר בשידור.

יואב סגלוביץ': אבל שורה תחתונה, מקרי רצח בחברה הערבית או בחברה בכלל, לא יקרים או לא כואבים לך יותר ממני.

אוסאמה סעדי: לא אמרתי.

יואב סגלוביץ': אני אומר את זה פה ואני אומר גם לג'ידא, שקודם באה בטענות, אז אני אענה את שלי.

יואב סגלוביץ': אני מדבר עם משפחות של נרצחים, ולא תמיד אני גם מדבר שדיברתי איתם.

יואב סגלוביץ': אני מדבר איתם, על מנת שהתפקיד המרכזי שלי הוא גם להעלות את אחוז הפענוח, גם להוריד רציחות, ואחרי שגמרנו את כל הסיפור אנחנו בתחילת הדיון.

יואב סגלוביץ': אף אחד לא התהדר פה בכלום.

יואב סגלוביץ': אני באתי עם נתונים שמראים שנעשו פה דברים כשלא היה שום דבר, נותן נתונים של עבריינים נכנסים לכלא כמו שהם לא נכנסו בעבר, תקיפה כלכלית כמו שלא הייתה בעבר, שיתוף פעולה עם רשויות וועד ראשי רשויות כמו שלא היה בעבר – עם מחלוקות ועם דיונים – פעילות בתוך החברה כמו שלא הייתה בעבר, ואת זה אני לא עושה לבד, עושה עם כל החברים שיושבים פה ואלה שלא יושבים פה.

יואב סגלוביץ': וכן אסיים בנושא הרצח כי זה בסוף צובע את הכול.

יואב סגלוביץ': כן, יש 42, לא 46 מקרי רצח; כן, 51 אנשים היו בשנת 2021, ואם אתם מדברים על מספרים, כן יש ירידה של 18, נכון להיום.

יואב סגלוביץ': אבל, אני אומר את זה רק בגלל מה שאמרת, כי אני לא מתהדר בדבר הזה ולא מספר סיפורים על גופות.

יואב סגלוביץ': אני יודע מה המשימה, אני יודע שאם כולם יתגייסו זה יהיה.

יואב סגלוביץ': אם כולם יהיו באווירת נכאים – אי אפשר ואי אפשר ואי אפשר – לא יקרה כלום.

יואב סגלוביץ': אני לא שם.

יואב סגלוביץ': אני אופטימי כי אני יודע איך לעשות את זה, אני יודע מה צריך לעשות, אני יודע שכל השירות הציבורי וגם אתם איתי, אז בואו נכבה את המצלמות.

יואב סגלוביץ': תודה רבה.

מירב בן ארי: תודה רבה.

מירב בן ארי: מופיד, אתה רוצה להגיד משהו?

מירב בן ארי: אני נועלת, פשוט היית בדיון, יצאת, אז אני נותנת לך, בבקשה.

מופיד מרעי: שני משפטים.

מופיד מרעי: אחד, כשיש תוכנית ללחימה בפשיעה ולהורדת אלימות זה מצוין, צריך להמשיך לעקוב.

מופיד מרעי: אני מכיר את זה, מכיר את זה גם משיחות שהן לא פורמליות יחד עם סגלוביץ'.

מופיד מרעי: בסופו של דבר, כמו בשאר הפרמטרים, נבחנים בשטח הלכה למעשה – יש רציחות, אין רציחות; יש פשע, אין פשע.

מופיד מרעי: יש עליות ויש ירידות.

מופיד מרעי: להגיד לך שבחודש האחרון אני מרגיש טוב כאזרח ישראלי?

מופיד מרעי: כל יום בבוקר הדובר שואל: אתה רוצה להוציא ציוץ על אירוע רצח כזה או אחר?

מופיד מרעי: אני אומר לו: כבר לא.

מופיד מרעי: למה?

מופיד מרעי: כי זה ממשיך.

מופיד מרעי: בסופו של דבר חייבים ללכת ביתר שאת, במיוחד אגב בתקופה הזאת, וזו הצעה אישית – בתקופה הזאת, ואני גם לרשותך בשאר הדברים.

מירב בן ארי: תודה רבה, מופיד.

מירב בן ארי: אני רוצה לסכם את הדיון, ברשותכם.

מירב בן ארי: קודם כול, אני רוצה להודות לשר לביטחון פנים, שהיה כאן כמעט לאורך כל הדיון, שבאמת ביקש מרצונו לבוא ולהשתתף ולקחת חלק ואני חושבת שזה מעיד גם על החשיבות שהשר רואה במלחמה הבלתי נגמרת בפשיעה בחברה הערבית.

מירב בן ארי: אני רוצה להודות לך באופן אישי, יואב, שאתה חבר ושותף.

מירב בן ארי: אני חושבת שעשית – למרות הדברים, תסלח לי, דברי הבלע שנשמעו כאן – אתה עושה עבודה סיזיפית יומיומית.

מירב בן ארי: אני לא יודעת אם אי פעם היה סגן שר שהיה ככה מגויס למשימה כזו שהיא בנפשנו, והינה אני אומרת לך – ברור שיש הרבה מה לתקן וברור שכל אדם שנרצח הוא עולם ומלואו, אבל ההתנהלות שלך והניהול של הצוות המקצועי עם כל משרדי הממשלה הוא דבר נדיר.

מירב בן ארי: אמרת לי את זה כבר כמה דיונים פה – זה הדיון החמישי שלנו ביחד – אמרת לי: מירב, כל פעם שאני נכנס למגזר הציבורי אני נדהם מההירתמות, אבל אני חושבת שזה לא מפתיע.

מירב בן ארי: פשוט ברגע שיש משימה ומנהיג ומישהו שמכוון, ברור לי שיעשו את זה איתך.

מירב בן ארי: אני באמת באמת גאה להיות איתך בוועדה הזאת, ושאפו.

מירב בן ארי: אין לי ספק שיש לך עוד עבודה, אין לי ספק שאתה גם לא תסיים אותה עד שלא באמת יבוא המחליף שלך, אבל מה שאנחנו עשינו כאן – ואני אומרת עשינו כי באמת ליווינו אותך לכל אורך הדרך – לא עשו כאן שנים, לא עשו כאן שנים.

מירב בן ארי: והיא יכולה להמשיך ולצרוח את המניפסט שלה, זה בכלל לא מעניין אותי.

מירב בן ארי: אני הייתי כאן ארבע שנים, בניגוד לכל מי שיושב כאן מהח"כים.

מירב בן ארי: הייתי כאן ארבע שנים בממשלה שהזרימה מיליארדים לחברה הערבית, מיליארדים – נראה לי אתה עוד היית ברשות – מיליארדים.

מירב בן ארי: הייתי פה, הייתי עם שר אוצר כזה שגייס מיליארדים לתוכניות חומש.

מירב בן ארי: ואז אתה מגיע לעוד רשות ועוד רשות ועוד רשות, ורואה שהדברים לא משתנים כי זה לא מספיק להעביר כסף, צריך לדעת להתנהל, צריך לדעת לפקח.

מירב בן ארי: וכן, צריך להילחם בגורמי פשיעה שלקחו את הכסף הטוב של האזרחים והפכו אותם למקומות אחרים.

מירב בן ארי: ואמר יאיר – הוא היה צריך לצאת עכשיו – הוא אמר בדיון הקודם: בסוף, אני כמשרד פנים צריך לדאוג שהאזרח בקצה יקבל שירות, ואם בדרך נכנסים גורמים עברייניים אז פה נכנס המשרד לביטחון פנים.

מירב בן ארי: ואתם עשיתם את זה ואנחנו עשינו את זה, ולא עשו את זה פה.

מירב בן ארי: וחבל על כל הקשקושים הפופוליסטיים האלה כי יש כאן עדויות ברורות מהשטח על שינוי, וברור לי שצריך עוד להמשיך.

מירב בן ארי: אני אמרתי את זה גם היום בדיון על דמי החסות ואני אומרת את זה גם בכל הדיונים שנפתחו כאן בקריאות ראשונות, אפילו באיזוק האלקטרוני שהיום עבר.

מירב בן ארי: יש מלא עבודה לממשלה הבאה, זה לא מרפה אבל לפחות תמשיכו.

מירב בן ארי: תמשיכו את מה שעשיתם, ועשיתם עבודה טובה ואני מסתכלת לכל הצוות שנמצא כאן כי הוא נמצא כאן בכל הדיונים בוועדות, וכל הכבוד לכם ותרימו את הראש ותצאו מפה באמת בהרגשה טובה וראויה כי זכיתם, באמת זכיתם בזה ביושר, ואל תיכנסו לשיקולים פופוליסטיים, זה לא רלוונטי.

מירב בן ארי: עבודה מקצועית נבחנת בהישגים.

מירב בן ארי: לקחתי את המצגת של אפריל והשוויתי, וכל פעם כשהוא בא אני מביאה את המצגת הקודמת.

מירב בן ארי: ככה עושים עבודה מקצועית, בנתונים, לא בסיסמאות.

מירב בן ארי: אז תודה רבה, קודם כול לכולכם.

מירב בן ארי: אני רוצה להגיד מילה אחת.

מירב בן ארי: תודה רבה לחברי הכנסת שנמצאים פה ולראשי הרשויות.

מירב בן ארי: ברור לי שאתם נקלעתם לסיטואציה הפוליטית.

מירב בן ארי: ברור לי שלא משנה, לא אכפת לי מה אתם מצביעים, הייתם מעדיפים יציבות - -

מחמוד נסאר: להמשיך.

מירב בן ארי: - - ותקציב ולהמשיך.

מירב בן ארי: אז אנחנו יכולים להגיד לכם שאנחנו נעשה הכול, בטח בתקופה הזאת, כדי לסייע ככל הניתן במגבלות של המצב.

מירב בן ארי: אני רוצה לסכם ולומר.

מירב בן ארי: המשימה לא נגמרה, יש עוד הרבה עבודה לפנינו ואני בטוחה שכל עוד אתה בתפקיד אתה גם תמשיך.

מירב בן ארי: אני יכולה להגיד לך כוועדה, נסייע בכל דבר, כל פלטפורמה שבה נוכל לסייע אנחנו איתך.

מירב בן ארי: אני יודעת כמה הנושא בנפשך, אני מודה לך גם שבאת היום.

מירב בן ארי: מה אני אגיד לך, יואב?

מירב בן ארי: אני מקווה שגם בעוד שנה נשב פה, ואני אשב פה ואתה תשב שם – לא יודעת אם יש לך תוכניות אחרות – אבל בעיקרון, עם ממשלה באמת שנהיה בה.

מירב בן ארי: אני מודה לכולם.

מירב בן ארי: הישיבה נעולה.